SUKMA 2022: Melaka sasar 20 pingat emas

(Exco Kesihatan dan Antidadah negeri Dr Muhamad Akmal Saleh menjadi bapa angkat kepada sukan hoki dan muay thai dibantu jabatan Tenaga Nasional Berhad dan Kumpulan Melaka Bekal /Melaka hari ini)

AYER KEROH, 24 Julai- Melaka menyasarkan sekurang-kurangnya 20 pingat emas dalam Sukan Malaysia (SUKMA) 2022 yang dijadual berlangsung dari 16 hingga 24 September.

Exco Pembangunan Belia, Sukan dan Badan Bukan Kerajaan (NGO), V.P Shanmugam berkata sasaran itu ditetapkan, selepas mengkaji prestasi atlet yang bertanding di SUKMA 2018.  “Sasaran Melaka adalah seperti biasa 10 peratus lebih tinggi apa yang kita menang dahulu. Kita sasarkan 20 pingat emas paling kurang..wushu, golf renang, akuatik dan beberapa lagi,” kata V.P Sahnmugam selepas penyerahan Watikah Bapa Angkat (YB), Jabatan Angkat dan Anak Angkat (SUKAN) bersempena SUKMA Ke-20 di sini.

(V.P Shanmugam selepas penyerahan Watikah Bapa Angkat (YB), Jabatan Angkat dan Anak Angkat (SUKAN) bersempena SUKMA Ke-20)

31 bapa angkat dilantik terdiri daripada Exco, Anggota Dewan Undangan Negeri (ADUN) agensi agensi kerajaan.  Melaka bakal menghantar 600 anggota kontinjen termasuk pegawai yang mengiringi.


Fazriq idam emas pada penampilan pertama dan terakhir di Kejohanan Badminton Remaja Dunia 2022

KUALA LUMPUR, 24 Julai - Temasya Sukan Malaysia (Sukma) ke-20 bakal menjadi pentas persiapan terbaik buat bintang muda negara, Muhammad Fazriq Mohamad Razif dalam misi membawa pulang emas di Kejohanan Badminton Remaja Dunia 2022 di Santander, Sepanyol yang akan bermula pada 24 hingga 30 Okt ini.Juara Kejohanan Jemputan Shonai Bawah 15 Tahun di Jepun pada edisi 2019 itu berkata beliau berazam mahu memberikan persembahan terbaik memandangkan kejohanan remaja dunia itu adalah penampilan sulungnya selain ia turut menjadi penampilan terakhirnya susulan melebihi had umur bagi edisi akan datang."Saya rasa Sukma ini (adalah) tempat pemanas badan terbaik untuk pergi ke Kejohanan Badminton Remaja Dunia di mana pada kedua-dua kejohanan itu (Sukma dan Remaja Dunia) saya akan bermain acara beregu namun pasangan gandingan masih belum diketahui dan akan ditentukan jurulatih nanti. "Disebabkan ini (adalah) penampilan terakhir di Remaja Dunia, saya mahu berjuang bermati-matian untuk memastikan dapat menjadi juara pada kali ini bersama gandingan," katanya kepada pemberita ketika ditemui pada pelancaran Kejohanan Badminton Junior Allianz (AJBC) di Sports Arena Puchong, di sini hari ini.

(Pemain muda negara, Muhammad Fazriq Mohamad Razif letak sasaran menjuarai Kejohanan Remaja Dunia yang akan berlangsung pada Oktober depan/FOTO FB Fazriq Razif)

Muhammad Fazriq turut memaklumkan fokusnya ketika ini adalah untuk memperbaiki mutu permainan setelah diletakkan menjalani sesi latihan bersama pasukan senior negara kendalian Pengarah Kejurulatihan Beregu Persatuan Badminton Malaysia (BAM), Rexy Mainaky bermula Isnin lepas (18 Julai). Atlet berusia 18 tahun itu bagaimanapun mengakui masih mencari rentak untuk menyesuaikan diri dengan keadaan semasa berikutan terdapat perbezaan corak latihan berbanding ketika beliau berada di dalam pasukan junior. "Saya rasa latihan di senior level sangat keras dan lasak tetapi itu menjadikan saya lebih kuat semangat sebab ingin menjadi pemain yang bagus pada masa hadapan," katanya yang akan mewakili Kuala Lumpur bagi penampilan pertamanya di Sukma. Sementara itu, pemain perseorangan wanita negara Siti Nurshuhaini Azman,18, berkata beliau dan rakan sepasukan sedang menyesuaikan diri dengan rejim latihan pengendali baharu James Chua yang baharu melapor diri secara rasmi Isnin lepas. "Jurulatih James baru masuk minggu ini, jadi saya dan rakan sepasukan masih dalam proses (untuk) biasakan (diri) dengan cara latihan tetapi saya yakin beliau (akan) bawa perubahan dalam cara permainan kami untuk jadi lebih matang," katanya. Siti Nurshuhaini berkata tumpuannya ketika ini adalah untuk menambah baik keadaan fizikal untuk beraksi cemerlang bagi mewakili Selangor pada Sukma, namun masih belum pasti sekiranya akan mewakili negara pada cabaran di Kejohanan Badminton Remaja Dunia 2022. Dalam pada itu, kejohanan AJBC yang dikhususkan kepada pemain kategori Bawah 13 Tahun (B-13) dan Bawah 15 Tahun (B-15), menampilkan empat acara iaitu perseorangan lelaki, beregu lelaki, perseorangan wanita dan beregu wanita.Sebanyak tujuh pusingan kelayakan diadakan di kejohanan berkenaan yang bermula hari ini dengan acara kemuncak akan diadakan hujung November ini. - BERNAMA


Piala FA 2022: Terengganu FC mara ke separuh akhir

KUALA NERUS, 24 Julai - Terengganu FC menumbangkan Kuching City FC 4-1 ditempat sendiri malam tadi.Kemenangan itu memastikan pasukan di bawah kendalian ketua jurulatih Mohd Nafuzi Zain, mara ke peringkat separuh akhir pada 5 Ogos ini.Suasana di Stadium Sultan Mizan Zainal Abidin, Gong Badak gamat dengan sorakan lebih 20,000 penyokong tuan rumah apabila Terengganu FC memperoleh jaringan pertama pada minit ke-20 menerusi tandukan Mohd Faiz Nasir yang menewaskan penjaga gol Muhd Iqbal Mohd Suhimi. Jaringan tersebut hadir selepas beliau memanfaatkan peluang dalam kawasan kotak selepas menerima hantaran rakan sepasukan, Muhammad Azam Azmi Murad.

Namun keselesaan itu digugat pada minit ke-42 selepas gawang Terengganu FC berjaya dibolosi menerusi pemain gantian, Amir Amri Salleh yang pantas memanfaatkan kealpaan dan kesilapan barisan pertahanan tuan rumah untuk mendapatkan gol penyamaan.Kedudukan satu sama kekal sehingga tamat babak separuh masa pertama.Tchetche Kipre yang dimasukkan sebagai pemain gantian pada minit ke-66 jelas tidak menghampakan apabila pemain berjersi nombor 23 itu berjaya menjaringkan gol kedua menerusi tandukan pada minit ke-68.Disusuli gol ketiga menerusi serangan balas pada minit ke-78, sekali gus mengamatkan kembali gema sorakan penyokong di Stadium.Sebelum Faisal Abdul Halim memastikan kemenangan mutlak Terengganu FC dengan gol keempat buat pasukannya menerusi rembatan leret di tengah kawasan kotak penalti yang tidak berjaya diselamatkan Mohd Iqbal.


Piala FA: JDT, Penang, Selangor, Terengganu layak ke separuh akhir

KUALA LUMPUR, 24 Julai - Pasukan Johor Darul Ta'zim (JDT) berjaya melangkah ke pusingan separuh akhir Piala FA selepas menewaskan Melaka United 2-1 pada aksi suku akhir di Stadium Hang Jebat, Melaka malam tadi.Gagal memanfaatkan kelebihan bermain di laman sendiri, langkah tempang Melaka bermula apabila gawang Skuad Kancil berjaya dibolosi menerusi tandukan Ahmad Hazwan Bakri seawal minit keempat  perlawanan.Berbaki enam minit sebelum wisel penamat ditiup, kapten pasukan Melaka, Sony Norde mengikat kedudukan 1-1 menerusi sepakan penalti. Bergson Da Silva bagaimanapun muncul wira dalam memastikan JDT ke separuh akhir selepas  menjaringkan gol pada masa kecederaan.

Di Kota Kinabalu, Selangor FC turut melangkah ke peringkat separuh akhir saingan Piala FA apabila menewaskan pasukan Sabah FC 2-0 dalam perlawanan suku akhir yang berlangsung di Stadium Likas.Selangor mendahului seawal minit pertama apabila Brendan Gan bijak memanfaatkan kelekaan pertahanan lawan dengan menghantar bola hantaran lolos yang disudahkan Hyuri Henrique dengan kemas.Skuad Gergasi Merah kemudian menambah jaringan pada minit ke-81 menerusi satu serangan balas yang gagal dihalang Sabah, apabila Herlison Caion cemerlang menyudahkan hantaran bola lolos Hein Htet Aung.Turut melangkah ke pusingan separuh akhir, Penang FC yang menewaskan Sri Pahang FC 5-2 di Stadium Darul Makmur, Kuantan.Sri Pahang membuka tirai jaringan menerusi Andres Steven Rodriguez pada minit ke-11 diikuti Azwan Aripin pada minit ke-19.Babak kedua perlawanan, giliran Penang bangkit menyamakan kedudukan menerusi jaringan  T Saravanan (minit ke-45) dan Hilal Alhelwe (minit ke-85) sehingga memaksa perlawanan diheret ke masa tambahan.Penang terus rancak menambah tiga lagi jaringan gol menerusi Lucas Espindola Da Silva (minit ke-96) dan Hilal (minit ke-99) diikuti K. Thivandran (minit ke-116) bagi menoktahkan kemenangan.Dalam pada itu Terengganu FC (TFC) juga berjaya mara ke separuh akhir Piala FA selepas membenam Kuching City FC 4-1 dalam aksi suku akhir di Stadium Sultan Mizan Zainal Abidin, Gong Badak  malam ini. - BERNAMA


Gagal fokus hingga saat akhir punca tewas - Asri Ninggal

MELAKA, 24 Julai - Gagal fokus hingga saat akhir perlawanan menjadi antara punca gawang gol Melaka United FC (MUFC) bolos pada minit terakhir perlawanan aksi suku final Piala FA menetang Johor Darul Ta'zim (JDT), di sini malam tadi.Pengendali skuad Hang Tuah Mohd Asri Ninggal mengakui ia kesilapan sendiri selepas berjaya mengikat kedudukan 1-1 dan terpaksa menunggu hingga minit ke-84."Kita patut salahkan diri sendiri kerana tidak fokus hingga akhir permainan. Pun begitu, kredit perlu diberikan kepada pemain saya kerana walaupun ketinggalan sejak minit ke-4, kami berjaya mengikat kedudukan hingga hujung permainan," katanya selepas perlawanan yang berlangsung di Stadium Hang Jebat.

(Melaka United (MUFC) gagal mencari rentak apabila tewas 1-2 menentang Johor Darul Tazim (JDT) malam tadi/FOTO FB MUFC)

Katanya prestasi dan corak permainan MUFC sepanjang 90 minit perlawanan itu juga menunjukkan pasukan itu boleh menandingi mana-mana pasukan selepas ini."Johor juga 'lemah' jika Bergson (Da Silva) tiada dan dia adalah penyerang terbaik yang Malaysia ada setakat ini,” katanya.Pada aksi malam tadi, kapten pasukan Sony Norde muncul wira pasukan apabila berjaya mengikat kedudukan 1-1 menerusi sepakan penalti pada minit ke-84.Bagaimanapun Bergson Da Silva memastikan JDT mara ke aksi separuh akhir apabila menjaringkan gol pada waktu kecederaan, sekali gus melenyapkan impian MUFC apabila keputusan kekal 1-2 hingga wisel penamat ditiupkan. - BERNAMA


Farriz Fauzy menangi perlumbaan pertama pusingan ketiga Siri Kejuaraan Malaysia

SEPANG, 24 Julai - Pelumba pasukan R Engineering HMRT, Mohamed Farriz Fauzy memenangi perlumbaan pertama pusingan ketiga Siri Kejuaraan Malaysia kategori Stock Production 1 di Litar Antarabangsa Sepang (SIC) semalam.Pelumba berusia 37 tahun memandu jentera jenis Honda Civic.Kejayaan itu sekali gus memecah dominasi rakan sepasukannya, Putera Adam yang menguasai perlumbaan pusingan kedua, bulan lalu.Wakil pasukan R-works, Makoto Fujiwara ketinggalan lebih tiga saat untuk menamatkan perlumbaan di tempat kedua, manakala Putera Adam pada kedudukan ketiga, ketinggalan lebih lapan saat.

"Memang daripada lap pertama tadi ada banyak 'potong', ini 'block', ini 'overtake', kemudian kami 'pit', tetapi Alhamdulillah saya dapat masuk 'pit' dengan cepat, dengan tepat jadi keluar juga di kedudukan pertama," kata Farriz di sini.

Sementara itu, pelumba pasukan Hirev Dream Chaser, Mitcheal Cheah tidak berdepan masalah menguasai saingan Kelas Modified Production (MTC).Pendahulu keseluruhan itu menamatkan saingan dengan kelebihan 9 saat di depan gandingan Mohammad Hayden Mohamad Haikal dan Muhammad Naquib daripada pasukan Wing Hin Motosport.


Lim Chee Yong berazam tampil aksi terbaik pada acara utama, Kejohanan Ironman 70.3

KOTA TINGGI, 24 Julai - Atlet Ironman kebangsaan, Lim Chee Yong berazam menampilkan aksi terbaik pada acara utama dalam Kejohanan Ironman 70.3 di Desaru Coast, di sini meskipun tanpa menyertai sebarang kejohanan kompetitif sejak tiga tahun lalu. Chee Yong yang pernah beraksi di Ironman Dunia 2018 dan menduduki tempat ketiga pada edisi 2017 di Malaysia, meletakkan sasaran memperbaiki catatan terbaiknya yang dilakukan di Langkawi tiga tahun lalu.Ketika itu beliau menamatkan saingan di tempat kedua bagi kategori umur 18 hingga 24 tahun, sekali gus melayakkan diri ke Kejohanan Dunia di New Zealand.

(Atlet Ironman kebangsaan, Lim Chee Yong)

“Persediaan untuk acara ini saya buat sejak PKP (Perintah Kawalan Pergerakan) lagi dan buat latihan sikit demi sedikit sejak waktu itu.“Sasaran untuk esok saya ingin tamatkan perlumbaan dalam masa empat jam dan 50 minit, jika lebih cepat itu bonus untuk saya,” katanya yang pernah mencatatkan rekod sebagai atlet Ironman termuda negara melayakkan diri ke kejohanan IRONMAN Dunia pada 2018 ketika berusia 20 tahun. Atlet berusia 25 tahun itu berazam mahu beraksi di Sukan Sea 2023 di Kemboja tahun hadapan. Acara kemuncak kejohanan itu bakal menampilkan disiplin renang sejauh 1.9 kilometer, berbasikal 90 kilometer dan berlari sejauh 21.1 kilometer.


Peminat sukan Muay Thai banjiri Stadium Sultan Muhammad IV

KOTA BHARU, 24 Julai - Hampir 5,000 peminat sukan Muay Thai memenuhi Stadium Sultan Muhammad IV di sini semalam bagi menyaksikan aksi berkelas dunia peserta Perlawanan Muay Thai Antarabangsa.Pertandingan itu merupakan sebahagian pengisian program Jelajah AKM Kelantan yang akan berakhir hari ini.

Seramai 12 'nak muay thai' dari Malaysia, Thailand, Algeria, Afghanistan dan Myanmar beraksi menerusi enam perlawanan yang diadakan.Turut hadir Menteri Komunikasi dan Multimedia Tan Sri Annuar Musa merangkap penyelaras AKM Kelantan.Annuar juga merupakan Penasihat Persekutuan Muay Thai Profesional Malaysia (MFMP).- BERNAMA


JDT II sekat hajat Kelantan FC kutip tiga mata penuh di laman sendiri

KUALA LUMPUR, 23 Julai - Pendahulu Liga Premier, Kelantan FC gagal memanfaatkan peluang bermain di laman sendiri apabila sekadar seri 1-1 menentang Johor Darul Ta'zim (JDT) II di Stadium Sultan Muhammad IV, Kota Bharu petang semalam.Skuad kendalian Rezal Zambery Yahya yang memulakan aksi dengan garang melalui asakan bertali-arus mendahului pada minit ke-20 menerusi sepakan penalti Nurshamil Abd Ghani selepas bola terkena tangan pemain pertahanan lawan Ahmad Aysar Hadi Mohd Shapri.Namun, malang menimpa skuad The Red Warriors itu apabila terpaksa beraksi dengan 10 pemain apabila pemain tengah Jasmir Mehat diperintahkan keluar padang selepas menerima kad kuning kedua pada minit ke-36. Kesempatan itu dimanfaatkan JDT II apabila anak buah Mariano Echeverria hanya memerlukan lima minit selepas rehat untuk menyamakan kedudukan hasil penyudah Daryl Sham KK George.Permainan terus rancak dengan Kelantan dan JDT II saling berbalas serangan dalam usaha memburu gol kemenangan, namun tiada jaringan berjaya dicipta menyaksikan kedua-dua pasukan terpaksa berpuas hati meraih satu mata. Sementara itu, satu lagi perlawanan Liga Premier pada malam ini menyaksikan Selangor 2 meraih tiga mata penuh selepas mencatatkan kemenangan tipis 2-1 ke atas skuad Projek FAM-MSN di Stadium Bolasepak Kuala Lumpur di Cheras.

Skuad kendalian Nazliazmi Nasir terlebih dahulu membuka jaringan pada minit ke-16 menerusi tandukan kencang pemain import Richmond Ankrah hasil hantaran silang rakan sepasukan.Bersambung babak kedua, keadaan padang yang licin akibat hujan lebat tidak mengganggu skuad Projek FAM-MSN tampil lebih segar dengan melakukan beberapa asakan ke gawang pihak lawan untuk menjelmakan gol persamaan. Skuad kendalian Hassan Sazali Waras berjaya menyamakan kedudukan menerusi sepakan Farris Izdiham pada minit ke-60. Namun, Selangor FC yang dilihat terus berhempas pulas dan tertekan untuk menambah jaringan berjaya menjaringkan gol kemenangan menerusi tendangan Izrin Ibrahim pada minit ke-86. - BERNAMA


Mentaliti jangan mudah 'koyak'

KUALA LUMPUR, 23 Julai - Skuad hoki senior negara perlu memiliki mental yang tidak mudah 'koyak' jika mahu mencabar gergasi-gergasi dunia yang lain dalam kempen Piala Dunia 2023 di India pada 13 hingga 29 Januari depan.Bagi memastikan mentaliti itu sebati dalam diri pemain, ketua jurulatihnya, A. Arulselvaraj mengakui akan memberi penekanan khusus bagi meningkatkan tahap kekuatan psikologi anak buahnya.Menurut Arul, sejak dilantik pengendali skuad Speedy Tigers setahun lepas, sasarannya adalah untuk terus meningkatkan mentaliti pemain ke tahap lebih baik."Saya nampak selepas Piala Asia 2022, pemain diberikan cuti rehat selama sebulan dan sekembalinya mereka ke kem latihan, tahap kecergasan pemain cuma kurang sekitar 10 hingga 20 peratus sahaja."Bagi saya perkara itu sangat baik sebab pemain mempunyai inisiatif sendiri untuk melakukan latihan ketika waktu cuti. Saya sudah beritahu mereka saya tidak akan menjaga sesiapa, mereka perlu mengembangkan diri sebagai pemimpin," katanya ketika ditemui pemberita di Stadium Hoki Nasional Bukit Jalil di sini, semalam.

Jelas Arul, situasi ini amat penting kerana mampu membentuk seseorang pemain itu menjadi pemimpin di atas padang, sekali gus tidak mudah 'koyak' apabila berdepan sebarang tekanan dan cabaran dalam permainan.Mengenai misi di India nanti, beliau optimis anak buahnya mampu mempamerkan aksi terbaik pada penampilan kesembilan di Piala Dunia, selepas menduduki tempat ke-15 pada edisi 2018.Pencapaian terbaik Malaysia ialah meraih tempat keempat ketika menjadi tuan rumah edisi 1975.


Sukan Para Asean Solo: Kontinjen negara sasar 16 pingat emas

KUALA LUMPUR, 23 Julai - Kontinjen Malaysia meletakkan sasaran 16 Pingat emas pada Sukan Para Asean Solo bermula 30 Julai ini di Solo, Indonesia.Meskipun perancangan asal tiada penyertaan kontinjen negara berikutan penarikan diri Vietnam sebagai tuan rumah Para Asean 2021, namun Timbalan Menteri Belia dan Sukan Datuk Seri Ti Lian Ker berkata ia adalah atas semangat solidariti serantau asia tenggara.Menurut beliau, ini merupakan kali pertama Malaysia menyertai Sukan Para ASEAN setelah 5 tahun tidak diadakan dengan kali terakhir pada edisi 2017 di Kuala Lumpur."Walaupun sasaran secara spesifik tak disebut oleh MSN (Majlis Sukan Negara), tapi saya sebagai ketua kontinjen telah merangka dan melihat yang kita ada ruang untuk memperolehi sekurang-kurangnya 16 emas. Ini bersandarkan kepada pembabitan atlet senior yang sudah lama di dalam sukan masing-masing."Walaupun begitu, ia bergantung kepada dua perkara. Pertamanya (situasi) Sukan Para Asean ini hanya boleh diketahui apabila kita tiba di sana. Kadang-kadang ada acara yang digugurkan."Kedua, atlet kita sudah lima tahun tidak beraksi di Sukan Para Asean. Kali terakhir pada 2017 di Kuala Lumpur di mana kita menghantar hampir 300 atlet dan berjaya mendapat tempat kedua keseluruhan dengan 90 emas."Untuk kali ini, jumlah atlet negara lebih kecil dan untuk sasaran 16 emas, ia bergantung kepada dua faktor yang saya sebutkan tadi,"sidang media selepas majlis penyerahan Jalur Gemilang kepada kontinjen negara ke temasya Sukan Para Asean Solo 2020 dan Sukan Perpaduan Islan Konya, Turki, di Bukit Jalil.

Seramai 73 atlet mengambil bahagian dalam 11 daripada 14 acara sukan yang bermula pada 30 Julai hingga 6 Ogos depan.Atlet lontar peluru para negara, Mohd Zikri Zakaria diberi penghormatan sebagai pembawa jalur gemilang Sukan Para Asean sementara atlet olahraga, Khairul Hafiz Jantan pula dipilih bagi sukan perpaduan Islam di Turki.


Sukan Komanwel: Aaron kembali jalani latihan

KUALA LUMPUR, 22 Julai - Perkhabaran positif buat kem badminton negara ke Sukan Komanwel Birmingham 2022 apabila pemain badminton beregu lelaki negara, Aaron Chia dilihat kembali menjalani latihan seperti sedia kala.Aaron, sebelum ini dijangkiti COVID-19, mula menjalani latihan bersama pasangannya Soh Wooi Yik, sekali gus menyuntik semangat kem badminton negara dalam usaha mencapai sasaran dua pingat emas ditetapkan Majlis Olimpik Malaysia (MOM) di temasya berprestij itu.Pengarah Kejurulatihan Beregu Persatuan Badminton Malaysia (BAM), Rexy Mainaky berkata perkembangan terkini itu memberikan kelegaan buatnya dalam merangka persiapan terakhir buat gandingan Aaron-Wooi Yik sebelum berlepas ke Birmingham."Keadaan Aaron tidak ada apa-apa masalah. Dia sudah menjalani latihan sejak tiga hari lalu."Di atas gelanggang saya lihat dia cukup konsisten. Memang ada sedikit gangguan dari segi pergerakannya namun saya lihat pagi tadi keadaan itu kembali normal," katanya kepada pemberita semasa sesi latihan skuad negara di Akademi Badminton Malaysia (ABM) hari ini.

(Aksi Aaron Chia (kanan) bersama Soh Wooi Yik (kiri) pada Kejohanan Badminton Petronas Terbuka Malaysia 2022 baru-baru ini/ Foto BERNAMA)

Menerusi hantaran di laman sosial Instagramnya, Aaron pada minggu lalu mengesahkan bahawa dirinya didapati positif COVID-19.Aaron memaklumkan beliau berada dalam keadaan baik dan hanya mengalami batuk serta gejala ringan.Sukan Komanwel Birmingham 2022 dijadual berlangsung dari 28 Julai hingga 8 Ogos.Kem badminton negara ke Sukan Komanwel dijangka berlepas esok. -BERNAMA


Sadio Mane Pemain Terbaik Afrika

(Sadio Mane melakukan rembatan semasa perlawanan persahabatan pramusim Bayern Munich dengan DC United dan Bayern Munich di Audi Field / AFP)

RABAT, 22 Julai- Sadio Mane dinobatkan sebagai Pemain Terbaik Afrika di Rabat, Maghribi pada Khamis untuk kali kedua.Kali pertama penyerang Senegal itu memperoleh penghormatan berkenaan pada 2019 semasa bersama Liverpool.Pemain berusia 30 tahun itu meninggalkan kelab Liga Perdana tersebut bulan lalu selepas menandatangani perjanjian tiga tahun dengan Bayern Munich."Saya sangat berbesar hati dan gembira menerima anugerah ini sekali lagi," kata Mane."Terima kasih kepada jurulatih saya, rakan-rakan kelab dan pasukan kebangsaan saya dan rakan-rakan yang menyokong saya semasa masa sukar."Mane berada di ibu negara Maghribi untuk menerima anugerah itu selepas membantu kelab baharunya meraih kemenangan 6-2 ke atas DC United dalam aksi persahabatan pra-musim di Washington pada Rabu.Ia merupakan anugerah pemain terbaik kedua berturut-turut Mane selepas pandemik COVID-19 memaksa pembatalan dua edisi terakhir.Mane mengatasi bekas rakan sepasukan di Liverpool, Mohamed Salah dari Mesir dan rakan sepasukan Senegal yang juga penjaga gol Chelsea, Edouard Mendy.Mane dan Salah memainkan peranan penting musim lalu bersama Liverpool, yang merangkul Piala FA dan Piala Liga England serta bergelar naib juara Liga Perdana serta Liga Juara-Juara. Salah telah menandatangani kontrak baharu di Anfield manakala Mane memilih untuk berpindah, dengan Bayern dilaporkan membuat pembayaran awal 32 juta euro ($32.5 juta) yang disebut-sebut boleh meningkat kepada 41 juta euro. -AFP

(Sadio Manie (tengah) menerima Anugerah Pemain Afrika Terbaik pada Majlis anugerah Konfederasi Bola Sepak Afrika (CAF) / AFP)


Kejohanan Olahraga Dunia: Shericka Jackson raih emas tinggalkan Fraser-Pryce

(Pemenang pingat emas Shericka Jackson (kanan) dan pemenang pingat perak Shelly-Ann Fraser-Pryce meraikan selepas 200m wanita semasa Kejohanan Olahraga Dunia di Eugene, Oregon / AFP)

EUGENE, 22 Julai- Atlet pecut wanita Jamaica, Shericka Jackson menewaskan rakan senegara, jelitawan balapan Shelly-Ann Fraser-Pryce untuk merangkul emas 200m pada Kejohanan Olahraga Dunia pada Khamis.Jackson mencatat 21.45 saat, kedua terpantas pernah direkodkan, untuk gelaran dunia individu pertama di Hayward Field, Eugene.Pemenang pingat emas 100m yang baru dinobatkan, Fraser-Pryce meraih perak dengan 21.81 saat, dengan juara bertahan Dina Asher-Smith dari Britain sekadar meraih gangsa (22.02)."Saya berasa hebat sebaik sahaja keluar dan mula berlari. Wanita terpantas yang masih hidup, rekod kebangsaan dan kejohanan, tiada apa yang lebih baik daripada itu," kata Jackson.Jackson, yang memenangi pingat gangsa dalam acara 100m dan emas 4x100m di Sukan Olimpik Tokyo, berkata, mengejar dari belakang bukanlah sebahagian daripada taktik perlumbaannya."Saya tidak pernah mahu mengejar sesiapa, saya mahu melaksanakan perlumbaan terbaik yang mungkin dan saya fikir melihat yang terbaik peribadi, saya tidak boleh mengeluh.Terdahulu, semua mata tertumpu kepada Fraser-Pryce, dengan rambut panjang berwarna merah jambu yang diletakkan sebagai pilihan utama untuk meraih kejuaraan pecut kedua selepas mencapai kejayaan di dunia Moscow 2013.Bermula di lorong enam, Fraser-Pryce melepasi pelumba Niger Aminatou Seyni dalam masa yang singkat, berlari ke selekoh dengan penuh bergaya diekori rapat Jackson.Ketika kedua-dua pemain Jamaica itu saling mengasak untuk berada di depan, Jackson terlebih dahulu tiba di garisan penamat dengan penyudah yang mengkagumkan."Dengar sini, saya letih," kata ibu kepada seorang anak Fraser-Pryce berusia 35 tahun itu."Saya benar-benar letih secara fizikal dan mental dan saya masih mahu keluar dan berlari dengan baik.""Ini sentiasa menjadi acara yang mencabar. Apa jadi jika saya tidak mencabar diri saya di kejohanan ini?"Fraser-Pryce menambah: "Saya mendapat lorong enam, saya seperti, 'Baiklah, Shelly...' Semua gadis berada di belakang saya. Jadi saya terpaksa turun seperti tiada siapa-siapa dan saya benar-benar mencuba yang terbaik untuk memenanginya dan saya berjaya. sangat bersyukur dengan hadiah yang saya dapat."Kerana saya memberitahu anda, ia tidak mudah. Ia adalah kerja keras dan dedikasi."- AFP

(Shericka Jackson dari Jamaica (kiri) dan Shelly-Ann Fraser-Pryce dari Jamaica meraikan kemenangan selepas melepasi garisan penamat / AFP)


Scantling terlepas Kejohanan Dunia, digantung tidak hadir ujian doping

Eugene, 22 Julai- Harapan pingat dekatlon Amerika Syarikat, Garrett Scantling diketepikan daripada Kejohanan Dunia pada Khamis selepas menerima penggantungan sementara kerana melanggar peraturan anti-doping.Agensi Anti-Doping Amerika Syarikat USADA menyebut, Scantling, yang menduduki tempat keempat dalam Sukan Olimpik Tokyo tahun lepas, telah digantung kerana gagal menghadiri ujian air kencing.Tiada maklumat lanjut tentang keadaan pelanggaran peraturan anti-dopingnya diberikan.Bawah peraturan anti-doping, atlet mesti memberitahu pihak berkuasa lokasi mereka setiap hari pada satu tempoh waktu tertentu agar tersedia untuk melakukan ujian doping.Seorang atlet yang terlepas tiga temu janji ujian semasa tempoh 12 bulan boleh digantung sehingga dua tahun.USADA berkata Scantling telah menerima penggantungannya dan bersetuju untuk menyiarkan maklumat mengenai kesnya."Di bawah penggantungan sementara, Scantling dilarang daripada bertanding dalam mana-mana pertandingan di bawah bidang kuasa Olahraga Dunia, Balapan & Padang Amerika Syarikat, atau Jawatankuasa Olimpik & Paralimpik Amerika Syarikat, sementara menunggu penyelesaian kesnya," kata USADA.“Oleh itu, dia tidak akan bertanding dalam acara decathlon pada Kejohanan Olahraga Dunia 2022 di Eugene, Oregon,” tambah agensi itu.Scantling menamatkan saingan di tempat keempat dalam heptatlon pada kejohanan tertutup dunia di Belgrade pada Mac.- AFP

(Atlet dekatlon Amerika Syarikat, Garrett Scantling / AFP)


Dua jurulatih penjaga gol skuad hoki kebangsaan timba ilmu di Belanda

BUKIT JALIL, 21 Julai- Dua jurulatih penjaga gol skuad hoki kebangsaan, Roslan Jamaluddin dan S Kumar berpeluang menimba ilmu kejurulatihan di Akademi Martjin Drijver Goalie, Belanda selama tiga minggu.Mereka berdua dijadual berlepas malam ini dan pulang ke tanah air pada 8 Ogos depan.Perkara tersebut diumumkan Presiden Konfederasi Hoki Malaysia (KHM), Datuk Seri Subahan Kamal."Ini bukan sekadar belajar tentang ilmu kejurulatihan tetapi juga yang kita perlukan dalam perkemahan tersebut adalah perkongsian semua jurulatih bawah 21 tahun seluruh dunia."Mereka semua datang dalam tiga minggu itu, jadi perkemahan tersebut bukan sahaja memberi pengetahuan tetapi mereka juga belajar bagaimana untuk mengatur kursus latihan," katanya dalam sidang media, di sini hari ini.

(Roslan (kiri) dan S Kumar (tengah) pada sidang media di Bukit Jalil, hari ini)

Tambah beliau, sebaik pulang mereka harus berkongsi ilmu berkaitan penjaga gol hoki dengan semua pasukan negara dan dalam Program Pembangunan Hoki Negara (NHDP).KHM turut merancang untuk menghantar jurulatih penjaga gol skuad hoki wanita bagi tujuan sama di luar negara selepas ini.


Dua penjaga gol hoki negara 'berguru' di Belanda, mantapkan ilmu kejurulatihan

BUKIT JALIL, 22 Julai - Konfederasi Hoki Malaysia (KHM) menghantar dua bekas penjaga gol negara, Roslan Jamaluddin dan S Kumar untuk 'berguru' selama tiga minggu di Akademi Penjaga Gol Martijn Drijver di Belanda bermula Ahad ini.Akademi milik jurulatih penjaga gol terkemuka Drijver itu akan memberi peluang kepada kedua-duanya menimba ilmu kejurulatihan bersama dengan barisan penjaga gol terbaik seluruh dunia yang turut akan berada di sana.Roslan dan Kumar ketika ini menggalas tugas selaku jurulatih penjaga gol skuad negara.

Presiden KHM, Datuk Seri Subahan Kamal berkata langkah badan induk itu untuk menghantar kedua-dua bekas penjaga gol kebangsaan berkenaan ke Belanda membuktikan komitmen mereka dalam usaha untuk turut melahirkan jurulatih berkualiti."Saya harap apa yang mereka pelajari semasa di sana akan dapat disalurkan pula kepada jurulatih muda lain di peringkat negeri dan Program Pembangunan Hoki Negara."Kami bukan sahaja mahukan skuad negara berada di kedudukan terbaik dalam ranking dunia tetapi juga dapat melahirkan jurulatih terbaik yang mungkin satu hari nanti mereka mampu melatih pasukan terbaik di dunia," katanya.Sementara itu, ketua jurulatih skuad lelaki kebangsaan, Arul Selvaraj berkata posisi penjaga gol amat penting dalam sukan hoki dan atas faktor itu, peluang yang diberikan kepada Roslan dan Kumar harus dimanfaatkan sebaik-baiknya.


PSG mulakan pramusim dengan kemenangan tipis terhadap juara Liga

(Lionel Messi mengawal bola di sebelah penyerang Perancis Kylian Mbappe semasa perlawanan bola sepak Jelajah Jepun PSG menentang Kawasaki Frontale di Stadium Nasional di Tokyo/AFP)

TOKYO, 21 Julai - Lionel Messi menjaringkan gol dalam perlawanan pertama pramusim jelajah Jepun yang menyaksikan Paris Saint-Germain dipaksa bekerja keras sebelum menewaskan Kawasaki Frontale 2-1.Barisan bintang dunia termasuk Neymar dan Kylian Mbappe bermula untuk PSG di hadapan 65,000 penonton di Stadium Nasional Tokyo.Messi membuka jaringan pada minit ke-32 tetapi barisan PSG yang banyak berubah pada separuh masa kedua hanya mampu menambah satu gol lagi menerusi pemain gantian Arnaud Kalimuendo.Juara Liga-J, Kawasaki menyumbat satu gol pada minit ke-84 apabila Kazuya Yamamura menanduk masuk tanpa dicabarPengurus baharu PSG, Christophe Galtier yang berpindah dari Nice, gembira dengan perlawanan latihan menentang pasukan yang sedang berada pada pertengahan musim domestik mereka.“Terdapat beberapa fasa permainan yang baik dan beberapa kombinasi yang baik dalam serangan,” katanya."Saya suka cara kami dapat meletakkan mereka bawah tekanan tinggi di atas padang, yang membawa kepada beberapa peluang berbahaya."

(Pengurus baharu PSG, Christophe Galtier bercakap semasa sidang media di Tokyo pada 17 Julai 2022/AFP)

Mbappe dinafikan gol beberapa kali oleh penjaga gol Jung Sung-ryong pada separuh masa pertama selepas bergandingan baik dengan Messi.Kawasaki memberi banyak masalah kepada kelab gergasi Eropah itu dan Galtier berkata pertahanannya perlu dibentuk sebelum musim baharu.“Kami memberi terlalu banyak peluang di hadapan gawang kami,” katanya.PSG akan menentang dua lagi pasukan Liga-J, menentang Urawa Reds di Saitama pada Sabtu ini dan Gamba Osaka di Osaka pada Isnin depan. -AFP


Liga-M : Liga Super dikembangkan, Liga Premier dihentikan sementara bermula 2023

KUALA LUMPUR, 20 Julai - Liga Malaysia (Liga-M) bakal melalui penstrukturan yang menyaksikan penyertaan 18 pasukan dalam saingan Liga Super manakala Liga Premier dihentikan sementara bermula musim 2023.Melalui penstrukturan itu, saingan Liga Simpanan diperkenalkan mulai musim depan melibatkan kesemua 18 pasukan Liga Super 2023 yang perlu menyediakan skuad Bawah 23 Tahun masing-masing bagi saingan tersebut.

Menurut Presiden MFL, Datuk Ab Ghani Hassan, usul penstrukturan itu dipersetujui kesemua 21 rakan kongsi terdiri daripada 12 pasukan Liga Super dan sembilan wakil Liga Premier sedia ada pada Mesyuarat Rakan Kongsi Liga Luar Biasa Ketiga yang berlangsung di sini hari ini.Jelas beliau, penstrukturan itu antara lain menawarkan minit permainan lebih tinggi dan jumlah perlawanan kompetitif lebih banyak kepada pemain selain meningkatkan nilai komersial saingan liga tempatan yang akan memberi manfaat kepada semua pihak.


Selangor FC gagal teruskan rentak kemenangan

(Pemain Kuala Lumpur City FC Muhammad Akram Mahinan (kanan) diasak pemain Selangor FC Muhammad Fazly Mazlan ketika perlawanan Liga Super 2022/BERNAMA)

PETALING JAYA, 21 Julai- Selangor FC gagal meneruskan rentak kemenangan minggu lalu selepas terikat seri 1-1 menentang KL City FC dalam perlawanan Liga Super di Stadium Majlis Bandaraya Petaling Jaya (MBPJ) pada perlawanan  Liga Super 2022.Walaupun lebih banyak menguasai permainan, namun itu masih belum cukup buat 'The Red Giants' mengumpul tiga mata penuh.Kapten Selangor, Brendan Gan terlebih dahulu meletakkan pasukan di depan hasil rembatan pada minit ke-36.Selangor terus garang melancar beberapa serangan berbahaya, namun ketangkasan penjaga gol KL City, Kevin Mendoza berjaya menghalang gawang daripada terus dibolosi.

(Herlison Caion De Souza Ferreira (kanan) diasak Giancarlo Gallifuoco pada perlawanan Liga Super 2022 di Stadium Majlis Bandaraya Petaling Jaya /BERNAMA)

'The Red Giants' bagaimanapun tempang pada separuh masa kedua, selepas Ahmad Zikri Khalili dilayangkan kad merah pada minit ke-56.

Perkara itu dimanfaatkan sepenuhnya KL City dengan gol penyamaan pada minit ke-68 menerusi tandukan Romel Morales.Tamat perlawanan, Selangor 1, KL City 1.Selangor kekal di tangga kelima liga dengan 16 mata, manakala KL City di tangga ketujuh dengan 15 mata.


Malaysia sasar tujuh emas di Kejuaraan Silat Dunia 2022

KUALA LUMPUR, 18 Julai - Persekutuan Silat Kebangsaan Malaysia (PESAKA) menetapkan sasaran sebanyak tujuh pingat emas bagi kontijen silat negara dalam Kejuaraan Silat Dunia 2022 yang akan berlangsung di Pusat Dagangan Antarabangsa Melaka (MITC).Presidennya, Datuk Megat Zulkarnain Omardin menyatakan jumlah sasaran itu sudah realistik melalui perbincangan yang telah diadakan sebelum ini."Dengan itu kita menyasarkan tujuh pingat emas untuk kita raih daripada 32 acara daripada acara yang kita pertandingkan 13 silat olahraga untuk kategori lelaki dan 11 daripada kategori wanita dan silat seni 4 dari setiap kategori silat lelaki dan wanita bermaksud 24 dari silat olahraga dan 8 dari silat seni dan ia menjadikan 32 acara yang jadi rebutan," kata beliau pada sidang media sempena Kejuaraan Silat Dunia 2022 edisi ke-19 , di sini.Sebelum itu juga diadakan penyerahan Jalur Gemilang kepada kontinjen silat kebangsaan yang akan mewakili negara pada temasya dunia itu.Tambah Megat Zulkarnain, ketika ini sebanyak 40 buah negara dijangka akan memeriahkan kejuaraan dunia itu.Antara negara yang telah mengesahkan penyertaan seperti India, Pakistan,Kazakstan dan Amerika Syarikat.

(Presiden PESAKA, Datuk Megat Zulkarnain Omardin (tengah) bersama kontinjen silat kebangsaan yang akan mewakili negara pada Kejuaraan Silat Dunia 2022)

Beliau juga turut menyatakan kejohanan silat tersebut merupakan peluang terbaik kontinjen negara untuk melakar kejayaan kerana beraksi di tanah air sendiri.Kem negara akan diperkuatkan dengan juara dunia tiga kali berturut, Al Jufferi Jamari dan srikandi silat negara, Siti Rahmah Mohamed Nasir.Sementara itu Megat Zulkarnain turut memaklumkan bahawa peraturan baharu akan diperkenalkan dalam temasya dunia berkenaan.Ia akan diperkenalkan bagi memudahkan lagi pengamal persilatan negara melihat sendiri cara penggunaan peraturan baharu tersebut."Kita bersyukur buat kali pertama peraturan baharu ini akan dipertontonkan secara langsung kepada peminat dan pengamal persilatan di negara ini supaya mereka dapat menyaksikan sendiri yang mana peraturan baharu ini diguna pakai dalam kejuaraan antarabangsa seperti ini," menurut beliau.


Sukan Asia ke-19 ditunda ke tarikh baharu pada September 2023 - OCA

KUALA LUMPUR, 20 Julai- Sukan Asia ke-19 di Hangzhou, China yang dijadualkan berlangsung dari 10 hingga 25 September tahun ini telah ditunda ke tarikh baharu iaitu dari 23 September hingga 8 Oktober 2023.Temasya empat tahun sekali itu sebelum ini ditunda sehingga 2023 susulan peningkatan kes COVID-19 di China seperti yang diumumkan oleh Majlis Olimpik Asia (OCA) pada Mei lepas.Kenyataan OCA hari ini memaklumkan sejak dua bulan lepas, pasukan petugas khas telah mengadakan pelbagai perbincangan dengan Jawatankuasa Olimpik China, Jawatankuasa Penganjur Sukan Asia Hangzhou (HAGOC) dan pihak berkepentingan lain untuk mencari penyelesaian bagi penganjuran temasya itu agar tidak mempunyai konflik dengan acara sukan antarabangsa lain.Menurut kenyataan itu, tarikh baharu berkenaan telah disyorkan oleh pasukan petugas khas dan diluluskan oleh lembaga eksekutif OCA.“OCA mengucapkan terima kasih kepada HAGOC, Jawatankuasa Olimpik China serta pihak kerajaan di semua peringkat untuk kerja keras mereka dalam melakukan persiapan penganjuran temasya sukan itu semasa pandemik dan memastikan ia dapat berlangsung pada tahun depan.

“OCA juga ingin menzahirkan penghargaan atas kesabaran yang ditunjukkan oleh Jawatankuasa Olimpik Kebangsaan dan Persekutuan Antarabangsa atau Persekutuan Asia serta pihak berkepentingan lain,” katanya. -BERNAMA


Tandukan Karim bantu The Rhinos terus hambat Harimau Selatan

KUALA LUMPUR, 20 Julai- Sabah FC merapatkan jurang mata dengan pendahulu Liga Super, Johor Darul Ta’zim selepas menewaskan Terengganu FC, 2-1 dalam perlawanan liga itu yang berlangsung di Stadium Likas, Kota Kinabalu malam tadi.Kemenangan Skuad Badak malam tadi membolehkannya mengumpul 25 mata daripada 12 perlawanan, hanya satu mata sahaja di belakang pasukan Harimau Selatan yang memperoleh 26 mata selepas 10 perlawanan. Pemain import dari Korea Selatan, Park Tae-Su muncul wira Sabah FC apabila membantu pasukannya bangkit daripada ketinggalan selepas pasukan pelawat mengejutkan tuan rumah menerusi jaringan pemain tengah Filipina, Manuel Ott yang memanfaatkan situasi kelam kabut di hadapan gawang Sabah FC untuk menolak masuk hantaran pendek Petrus Shitembi pada minit kedua masa kecederaan babak pertama.Bagaimanapun, segala-galanya berubah pada separuh masa kedua bagi skuad kendalian Datuk Ong Kim Swee itu apabila mereka hanya memerlukan tempoh tujuh minit untuk memadam kelebihan dimiliki Terengganu FC.Tae-Su atau mesra dengan gelaran “Karim” dalam kalangan penyokong Sabah berjaya menyamakan kedudukan pada minit ke-72 untuk Skuad Badak apabila menanduk masuk sepakan sudut daripada pemain berpengalaman yang juga ketua pasukan Baddrol Bakhtiar.Gandingan dua pemain itu sekali lagi membuahkan hasil selepas Tae-Su membuktikan tandukannya sekali lagi berbisa untuk menggandakan jaringan buat Sabah pada minit ke-79, hasil sepakan percuma daripada Baddrol dan kedudukan itu kekal sehingga wisel penamat dibunyikan pengadil.

(Pemain Sabah FC, Park Taesu (kiri) meraikan jaringan keduanya ketika menentang Terengganu FC dalam saingan Liga Super di Stadium Likas malam tadi/BERNAMA)

Selepas mengharungi lima perlawanan liga tanpa kemenangan sebelum ini, Kedah Darul Aman FC akhirnya kembali mengutip tiga mata penuh apabila menundukkan Sarawak United, 3-1, di Stadium Darul Aman, Alor Setar.Rembatan kencang pemain import, Mahmoud Nayef Ahmad Almardi berjaya membuka tirai jaringan Kedah pada minit kelapan sebelum pasukan pelawat mendapatkan gol penyamaan menerusi Uche Agba pada minit ke-23.Bersambung babak kedua, penyerang import dari Cameroon, Ronald Ngah kembali menceriakan penyokong tuan rumah selepas meledak gol kedua Kedah pada minit ke-74 sebelum jaringan kedua peribadi Mahmoud Nayef, hasil percubaan cantik dari jarak jauh lima minit kemudian, melengkapkan malam bergaya buat pasukan utara tanah air itu.Keputusan malam tadi menyaksikan Kedah yang mengutip 17 mata berada di tangga keempat liga sekali gus memintas Terengganu yang meraih 16 mata di kedudukan kelima manakala Sarawak United kekal di tangga ke-10 dengan 10 mata. -BERNAMA


Skuad Harimau Malaya, Harimau Muda tidak boleh puas hati, perlu terus kekal momentum kecemerlangan

(Skuad Harimau Malaya berjaya menempah slot ke pusingan akhir Piala Asia 2023/Foto FB FAM)

PUTRAJAYA, 19 Julai - Usaha penambahbaikan skuad bola sepak kebangsaan perlu diteruskan bagi mengekalkan prestasi dan mencapai keputusan lebih baik pada masa akan datang.Perkara itu disuarakan Menteri Belia dan Sukan, Datuk Seri Ahmad Faizal Azumu susulan kejayaan yang dilakar skuad Harimau Malaya dan Harimau Muda pada tahun ini.Bagaimana pun tegasnya, mereka tidak boleh berpuas hati dan perlu mengekalkan momentum kecemerlangan itu."Walau kita menang Piala Dunia sekali pun, kita perlu memastikan skuad negara sentiasa dalam keadaan baik..kekalkan momentum itu. Pasukan bawah-19 melakukannya dengan sangat cemerlang, pasukan senior juga sangat cemerlang,kita kekalkan momentum itu," kata beliau selepas melancarkan Liga Tunas Malaysia di Stadium Mini Taman Pancarona, di sini.

(Skuad B-19 kebangsaan menjuarai Kejohanan Piala AFF B-19 selepas menewaskan Laos 2-0 di final/Foto FB FAM)

Ahmad Faizal pada masa sama turut berharap agar para penyokong terus menyokong skuad kebangsaan dalam apa jua situasi.Sementara itu, mengenai perkembangan Stadium Nasional Bukit Jalil yang ditutup untuk proses baik pulih, beliau berkata KBS setakat ini sudah menyiapkan audit forensik struktur stadium berkenaan bagi meneruskan proses itu. "Sebelum ini kita buat audit forensik tentang struktur, selepas kita siapkan laporan audit berkenaan kemudian kita akan pastikan apa perkara yang kita perlukan untuk tambah baik untuk stadium berkenaan," jelas beliau.


KPM dan KBS perkenal Liga Tunas Malaysia, lahirkan bakat baharu bola sepak negara

PUTRAJAYA, 19 Julai - Kementerian Pendidikan Malaysia (KPM) komited dalam membantu melahirkan bakat baharu bola sepak negara bagi melonjakkan ekonomi khususnya dalam industri sukan tanah air.Menteri Kanan Pendidikan, Datuk Dr Radzi Jidin berkata bagi merealisasikan misi itu pihaknya dengan kerjasama Kementerian Belia dan Sukan (KBS) tampil memperkenalkan satu lagi program pembangunan akar umbi dikenali sebagai Liga Tunas Malaysia.

"Kali ini apa yang dilaksanakan oleh KBS bersama KPM ialah di mana sekolah-sekolah lapan tertinggi dalam setiap daerah diberi ruang untuk bertanding dalam liga yang kita lancarkan ini."Ini usaha yang dibuat oleh KBS bersama-sama dengan kami untuk melahirkan pelapis-pelapis bola sepak kebangsaan pada masa akan datang termasuklah utk pasukan kebangsaan, Harimau Malaya," katanya dalam sidang media selepas Majlis Pelancaran Liga Tunas Malaysia di Stadium Mini Pancarona, di sini. Liga Tunas Malaysia merupakan inisiatif baharu rentas kementerian dengan hasrat memupuk minat dan mengaktifkan komuniti akar umbi bagi menjadikan Malaysia sebuah Negara Sukan menjelang tahun 2030.


Bekas Setiausaha Agung MOM, Datuk Sieh Kok Chi meninggal dunia

KUALA LUMPUR, 19 Julai - Bekas Setiausaha Agung Majlis Olimpik Malaysia (MOM), Datuk Sieh Kok Chi telah meninggal dunia pada Sabtu lepas pada usia 83 tahun.Menurut pengumuman yang dikongsikan adik-beradik mendiang hari ini, upacara memberi penghormatan terakhir akan diadakan selama dua hari mulai esok di Nirvana Centre Kuala Lumpur.Pengumuman itu menyebut upacara pengebumian akan berlangsung pada 10 pagi Jumaat ini dan jasad mendiang akan diarak ke Nirvana Crematorium Shah Alam untuk upacara pembakaran mayat.Presiden MOM, Tan Sri Mohamad Norza Zakaria menyifatkan pemergian Kok Chi sebagai satu kehilangan besar kepada dunia sukan tanah air dan pergerakan Olimpik di Malaysia.“Kami berdukacita dengan berita pemergian bekas Setiausaha Agung MOM Datuk Sieh Kok Chi. Bagi pihak MOM, kami ingin menzahirkan ucapan setinggi-tinggi takziah kepada ahli keluarga mendiang. Semoga roh mendiang bersemadi dengan tenang,” menurutnya dalam satu kenyataan.Norza berkata mendiang cukup dikenali ramai sebagai antara individu yang bertanggungjawab membawa kemakmuran dalam MOM dan beliau telah berada di sana dari tahun awalnya hinggalah badan induk ini berdiri teguh sehingga ke hari ini.

(Datuk Sieh Kok Chi telah meninggal dunia pada Sabtu lepas pada usia 83 tahun)

Beliau berkata Kok Chi telah menawarkan khidmatnya secara sukarela kepada MOM sejak 1974 dan berkhidmat dalam pelbagai jawatankuasa serta pasukan petugas sebelum dipilih sebagai setiausaha kehormat pada 1992.“Kok Chi meninggalkan legasi yang luar biasa seperti penubuhan struktur pentadbiran MOM, makan malam tahunan MOM dan malam anugerah, Anugerah Olympian of the Year, Dewan Kemasyhuran MOM dan Program Pemasaran dan Penajaan MOM.“Mendiang juga memainkan peranan dalam Dana Pendidikan Atlet Tan Sri Alex Lee, Dana Amanah MOM, dana kategori B, dasar pembayaran balik untuk penyertaan dalam permainan pelbagai sukan serta banyak lagi,” katanya.Menteri Belia dan Sukan Datuk Seri Ahmad Faizal Azumu pula menyifatkan ketokohan mendiang sebagai tiada galang gantinya.“Sepanjang hayat Datuk Sieh, beliau telah memainkan peranan yang sangat besar dalam pembangunan sukan negara. Beliau juga pernah menerima Anugerah Tokoh Sukan 2019/2020 bersempena Majlis Anugerah Sukan Negara pada Mac lepas,” katanya di laman Twitter.Ahmad Faizal juga berharap keluarga mendiang menerima ketentuan itu dengan penuh sabar. -BERNAMA


KPM, KBS perkenal Liga Tunas Malaysia, usaha lahirkan bakat baharu bola sepak negara

PUTRAJAYA, 19 Julai- Kementerian Pendidikan Malaysia (KPM) komited dalam membantu melahirkan bakat baharu bola sepak negara bagi melonjakkan ekonomi khususnya dalam industri sukan tanah air.Menteri Pendidikan, Datuk Dr Radzi Jidin berkata, bagi merealisasikan misi itu, pihaknya dengan kerjasama Kementerian Belia dan Sukan (KBS), tampil memperkenalkan satu lagi program pembangunan akar umbi dikenali sebagai Liga Tunas Malaysia."Kali ini apa yang dilaksanakan oleh Kementerian Belia dan Sukan (KBS) bersama KPM ialah di mana sekolah-sekolah lapan tertinggi dalam setiap daerah itu, diberi ruang untuk bertanding dalam liga yang kita lancarkan. Ini usaha yang dibuat oleh KBS bersama-sama dengan kami untuk melahirkan pelapis-pelapis bola sepak kebangsaan pada masa akan datang termasuklah untuk pasukan kebangsaan, Harimau Malaya," katanya.

(Menteri Pendidikan, Datuk Dr Radzi Jidin)

Dr Radzi berkata demikian selepas menyempurnakan Majlis Pelancaran Liga Tunas Malaysia di Stadium Mini Pancarona, Putrajaya.Hadir sama Menteri Belia dan Sukan, Datuk Seri Ahmad Faizal Azumu.Liga Tunas Malaysia merupakan inisiatif baharu rentas kementerian dengan hasrat memupuk minat dan mengaktifkan komuniti akar umbi bagi menjadikan Malaysia sebuah Negara Sukan menjelang tahun 2030.


Malaysia sasar enam emas di Birmigham, terjun jadi prospek baharu pingat - Faizal

KUALA LUMPUR, 19 Julai - Kementerian Belia dan Sukan (KBS) mengumumkan sasaran baharu enam emas pada Sukan Komanwel Birmingham 2022.Menterinya, Datuk Seri Ahmad Faizal Azumu berkata sasaran baharu itu adalah realistik susulan beberapa faktor yang menimpa atlet-atlet negara.

“Sasaran tujuh pingat emas sebelum ini terpaksa dilihat semula memandangkan atlet Lee Zi Jia yang disasarkan memenangi pingat emas dalam acara badminton perseorangan lelaki telah menarik diri daripada menyertai Sukan Komanwel kali ini.

“Sementara itu, bintang skuasy negara, S. Sivasangari mengalami kemalangan dan menyebabkan sasaran pingat emas dalam acara beregu wanita terpaksa dikaji semula.

” Justeru itu, pihak Majlis Olimpik Malaysia (MOM), Majlis Sukan Negara (MSN) dan Institut Sukan Negara (ISN) telah mengadakan perbincangan sekali lagi bagi melihat semula sasaran yang ditetapkan,” katanya dalam sidang media selepas majlis Penyerahan Jalur Gemilang Kontinjen Malaysia ke Sukan Komanwel 2022, di sini.

Tambah Faizal, beberapa sukan dikategorikan sebagai calon memenangi emas berdasarkan prestasi semasa atlet-atlet negara.“Berdasarkan perkembangan terkini prestasi atlet negara, enam pingat emas yang disasarkan adalah sukan akuatik terjun, angkat berat, badminton, gimrama, lawn bowl dan powerlifting,” katanya.


Atlet Sukma Terengganu diberi amaran keras elak terbabit isu doping

KUALA NERUS, 19 Julai- Atlet Sukan Malaysia SUKMA Terengganu yang bakal bertanding pada temasya itu, diingatkan supaya berhati-hati terhadap pengambilan ubat-ubatan atau makanan tambahan bagi mengelak terpalit isu doping.  Peringatan itu susulan amaran keras oleh Persekutuan Angkat Berat Malaysia yang melarang penyertaan negeri yang terlibat dengan penggunaan bahan terlarang dalam Sukma edisi seterusnya.  Pengerusi Jawatankuasa Pembangunan Belia, Sukan dan Badan Bukan Kerajaan negeri Wan Sukairi Wan Abdullah berkata, perkara itu sememangnya perlu diberi perhatian dan diambil berat oleh para atlet serta jurulatih bagi memastikan tidak berlaku masalah kelak.  "Bukan sahaja atlet angkat berat, malah semua disiplin sukan supaya betul-betul berhati-hati dalam isu ini ketika mengambil apa juga makanan termasuk juga makanan tambahan yang disyorkan oleh sesiapa pun."Kes yang pernah kita hadapi sebelum ini pun disebabkan pengambilan makanan tambahan yang disyorkan oleh jurulatih sendiri, ia boleh menyebabkan kerugian kepada atlet dan negeri," kata Wan Sukairi. Beliau berkata demikian selepas Majlis Himpunan Kontinjen Sukma Terengganu Menjelang 60 hari Sukma ke-XX 2022 di Kuala Nerus.  Terengganu akan menghantar kira-kira 600 atlet untuk menyertai 29 jenis sukan di temasya dwitahunan itu yang dijadualkan pada 16 hingga 24 September ini di Kuala Lumpur.  Pihaknya menyasarkan 70 pingat emas pada Sukma kali ini dengan sandaran utama emas pada sukan berbasikal, kanu dan pelayaran.

(Pengerusi Jawatankuasa Pembangunan Belia, Sukan dan Badan Bukan Kerajaan negeri Wan Sukairi Wan Abdullah)


Ziyad tiada masalah dalam misi memburu emas di Solo

KUALA LUMPUR, 19 Julai- Jaguh lontar peluru para kebangsaan Muhammad Ziyad Zolkefli optimis membawa pulang pingat emas di Sukan Para ASEAN (APG) ke-11 di Solo (Surakarta), Indonesia meskipun tiada sasaran diletakkan ke atas kontinjen negara.Pemenang pingat emas Sukan Paralimpik Rio 2016 itu yang bakal beraksi dalam acara lontar peluru F20 turut menyasarkan untuk memecahkan rekod APG miliknya.Namun, atlet berusia 32 tahun itu yang meraih gelaran juara dunia 2013 dan 2017 tetap berwaspada dengan cabaran hebat yang menantinya di Solo.“Walaupun ada saingan yang saya rasa kuat seperti Thailand, Brunei dan Singapura tapi bagi saya mereka bagi saingan yang sihat dan saya akan cuba pecahkan rekod yang saya buat di sana. “Saya memang dah bersedia sejak pulang dari Sukan SEA di Hanoi, Vietnam lagi, jadi saya akan cuba beri 100 peratus di Solo nanti,” katanya kepada Bernama semasa melakukan latihan di Majlis Sukan Negara di sini, semalam.Menurut Muhammad Ziyad beliau belum bersedia untuk memperbaharui rekod lontaran kontroversinya di Paralimpik Tokyo 2020 iaitu 17.94 meter (m) sambil mengakui masih banyak perkara perlu diusahakan untuk sekali lagi melakukan lontaran sejauh itu. “Saya nak sasar untuk kejohanan dunia seterusnya untuk pecahkan rekod di Tokyo itu, buat masa sekarang masih mencari teknik untuk dapatkan sama seperti di Tokyo,” tambahnya.Muhammad Ziyad memaklumkan walaupun berasa sedikit tertekan kerana menjadi sandaran emas, beliau menjadikan perkara itu sebagai pembakar semangat buatnya untuk membuat yang terbaik di temasya berkenaan.Kali terakhir Muhammad Ziyad beraksi di APG ialah ketika di Kuala Lumpur apabila berjaya menggondol emas dengan melakukan lontaran sejauh 16.81m pada 2017.Pada Sukan SEA Hanoi, beliau berjaya menghadiahkan negara pingat gangsa selepas melakukan lontaran sejauh 17.20 meter (m) di Stadium Nasional My Dinh, pada Mei lepas. Sementara itu, bagi jaguh lompat jauh para negara Datuk Abdul Latif Romly berkata turut bakal mengejar misi menggondol emas dalam penampilan semulanya di pentas antarabangsa selepas pulih daripada kecederaan dialaminya di Paralimpik Tokyo tahun lalu.Atlet berusia 25 tahun berasal dari Kangar, Perlis itu memaklumkan bakal mendapatkan semula momentumnya untuk beraksi dalam acara lompat jauh lelaki T20 setelah sekian lama tidak beraksi.“Walaupun ini temasya pertama (selepas pulih) tapi saya memang nak buat terbaik untuk dapatkan emas, saya akan kejar semula momentum saya,” katanya. Abdul Latif sebelum ini merangkul emas lompat jauh lelaki T20 di Stadium Olimpik Tokyo tahun lalu walaupun mengalami kecederaan sekali gus mengulangi pencapaian yang diraih di temasya sama di Rio 2016.Atlet paralimpik negara akan berlepas pada 26 Julai ini bagi menyertai temasya berprestij berkenaan yang akan berlangsung dari 30 Julai hingga 6 Ogos di Solo, Indonesia.Sebelum ini dilaporkan, Persekutuan Sukan Para ASEAN (APSF) mengesahkan kira-kira 1,285 atlet dari 11 negara akan mengambil bahagian dalam 14 jenis sukan pada temasya dwitahunan itu yang kembali dianjurkan buat pertama kali selepas edisi Kuala Lumpur 2017.APG Solo melibatkan 14 jenis sukan iaitu memanah, olahraga, badminton, boccia, catur, bola sepak CP, goalball, judo, powerlifting, bola tampar duduk, renang, ping pong, bola keranjang kerusi roda dan tenis kerusi roda.- BERNAMA


Jadual padat menanti TSG di Turki

KUALA TERENNGANU, 19 Julai- Jadual padat perlumbaan berprestij dunia menanti gergasi sukan berbasikal Asia Terengganu Polygon Cycling Team(TSG) yang kini dalam misi untuk mempertahanan kejuaraan Asia dan pasukan terbaik antara benua. Grand Prix Erciyes, Grand Prix Kayseri dan Grand Prix Yahyali perlumbaan yang kesemuanya berstatus 1.2 badan induk berbasikal dunia (UCI) melengkapkan 3 siri perlumbaan buat TSG yang perlu ditempuhi sepenuhnya di bumi Turki nanti.  Dua perlumbaan secara berturut-turut terpaksa ditempuhi menyaksikan perlumbaan Grand Prix Erciyes menjadi cabaran pertama pada 23 Julai dan selang sehari sebelum kayuhan memburu podium di perlumbaan Grand Prix Kayseri. Manakala perlumbaan Grand Prix Yahyali dijadualkan seminggu selepas itu iaitu pada 31 memberi cukup rehat buat pasukan untuk mengatur kayuhan.  Terkini, TSG masih mendahului tangga kedudukan teratas Jelajah Asia dengan kutipan 863.75 perlumbaan mendahului Almaty Cycling Team dari Kazakhstan di tangga kedua dengan jurang 305.25 mata.Pasukan Taskent City Profesional Cycling Team dari Uzbekistan pula di tangga ketiga Jelajah Asia.  Situasi ini sekali gus meletakkan TSG berada di tangga kedudukan ke-33 terbaik di seluruh dunia setanding dengan pasukan yang berentap di siri jelajah yang lebih ternama.  Selain memberi fokus di pentas kejuaraan Asia, TSG juga akan terus berkampung di Turki bagi menjalani kem latihan beraltitud tinggi yang juga merupakan serampang dua mata buat pasukan untuk memberi fokus dalam persediaan ke pentas Le Tour De Langkawi(LTDL) pada Oktober nanti.  Lima pelumba TSG yang dibarisi sepenuhnya anak jati Terengganu diketuai oleh pelumba Wan Abdul Rahman Hamdan kini dalam perjalanan menuju ke Turki bagi membuat persiapan awal sebelum perlumbaan membuka tirai nanti.

(Pelumba-pelumba TSG ditemui di Lapangan Terbang Sultan Mahmud sebelum berlepas ke Turki)


BAM rancang bawa masuk pakar psikologi, tingkatkan kekuatan mental pemain ketika berdepan tekanan hebat

KUALA LUMPUR, 18 Julai- Persatuan Badminton Malaysia (BAM) merancang membawa masuk pakar psikologi dalam usaha meningkatkan kekuatan mental pemain negara ketika berdepan tekanan hebat di gelanggang.Pengarah Prestasi Tinggi BAM, Dr Tim Jones mengakui kepentingan menambah pakar psikologi dalaman kerana individu terbabit boleh membantu 80 pemain senior serta melengkapkan khidmat pakar daripada Institut Sukan Negara (ISN).Bagaimanapun, beliau menjelaskan perancangan tersebut perlu mendapat kelulusan bajet daripada pihak berkaitan terlebih dahulu.Pengarah Kejurulatihan Beregu BAM, Rexy Mainaky menggesa pemain beregu lelaki negara membuang ‘sindrom’ kalah di separuh akhir dan final sesuatu kejohanan.

Dalam perkembangan lain, Jones mengesahkan jurulatih perseorangan wanita yang baru, James Chua akan memulakan tugas minggu depan menggantikan Indra Wijaya yang meninggalkan BAM.BAM juga kini dalam fasa akhir proses pengambilan jurulatih baharu bagi mengisi kekosongan beregu lelaki dan beregu campuran yang sebelum ini digalas Flandy Limpele serta Paulus Firman.


Piala Emas SSL 2022, skuad pelayaran negara layak ke final di Bahrain

KUALA LUMPUR, 18 Julai - Malaysia melayakkan diri ke siri final Piala Emas Liga Pelayar (SSL) di Bahrain.Pasukan negara berjaya mengesahkan tempat selepas menamatkan perlumbaan terakhir di Switzerland pada Ahad di tempat ketiga.Menurut kenyataan pasukan SSL Malaysia, pasukan yang digelar 'The Monsoon' itu menjadi skuad kedua daripada kumpulan tujuh, pusingan lima, yang layak ke siri final yang dijadualkan pada November ini selepas pasukan Afrika Selatan.

Pada akhir perlumbaan empat hari itu yang bermula Khamis lepas, Malaysia mengumpul 12 mata untuk meraih tempat ketiga.Afrika Selatan secara rasmi menempah tiket ke Bahrain pada Sabtu selepas mengumpul tiga mata maksimum dalam empat perlumbaan, sekali gus muncul juara bagi Kumpulan tujuh dengan 19 mata.Pasukan lain yang telah layak antaranya Ukraine, Thailand, Oman, Chile, Portugal, Republik Czech, Slovenia dan Ireland.Siri final Piala Emas SSL di Bahrain dijadual berlangsung mulai 28 Oktober hingga 20 November 2022.


Sukan para Asean Ke-11 Indonesia, sasaran pingat dikurangkan

KUALA LUMPUR, 18 Julai - Kontinjen negara ke Sukan Para ASEAN (APG) ke-11 di Indonesia bakal diletakkan sasaran lebih rendah.Ketua Kontinjen Sukan Para ASEAN 2022, Kolonel (B) Md Nor Azam Ariffin berkata ia mengambil kira saiz kontinjen yang dihantar kali ini.

"Kita tidak ada upaya untuk letak sasaran tinggi kerana jumlah atlet yang pergi tidak begitu ramai berbanding dengan saya lihat Indonesia dan juga dari Thailand."Saya dengar lebih 300 orang atlet ke sana tapi kita ada sasaran besar untuk atlet yang punya nama yang akan diumumkan kemudian," katanya ketika ditemui selepas mengunjungi latihan kontinjen di Pusat Kecemerlangan Sukan Paralimpik, di sini.Kontinjen negara disertai 117 orang dengan 73 daripadanya adalah atlet manakala selebihnya adalah pegawai perubatan dan sekretariat.Malaysia akan menyertai 11 sukan daripada 14 sukan yang dipertandingkan.Pada penampilan di Para ASEAN Kuala Lumpur 2017, kontinjen negara meraih 90 emas, 85 perak dan 83 gangsa untuk berada di tangga kedua keseluruhan di belakang Indonesia yang membawa pulang 126 emas, 75 perak dan 50 gangsa.

Sementara itu, bagi jaguh memanah para negara, Suresh Selvatamby berkata dirinya sudah bersedia memburu pingat emas di Sukan Para Asean Indonesia.Menurut atlet berusia 28 tahun itu, ketika ini segala persediaan telah dilakukan dengan baik bagi menghadapi temasya tersebut.Antara persiapan yang telah dilakukan adalah mengatasi masalah gementar yang dihadapinya dengan bantuan pakar psikologi.

"Saya yakin sebab sebelum ini saya memang boleh lakukan tapi gemuruh itu buat saya tidak boleh hendak lakukan sangat."Untuk kali ini saya sudah bersedia, saya sudah jumpa psikologi untuk hendak hilangkan gemuruh itu jadi mereka sudah bagi idea semua untuk saya, jadi saya tengah cuba benda itu, harap saya boleh pergi," kata pemenang pingat emas acara Recurve Lelaki Terbuka di Kejohanan Memanah Para Dunia di Belanda itu.Sukan Para Asean Indonesia dijadual bermula dari 30 Julai hingga 6 Ogos.


Kejuaraan Dunia Junior GP 2022, Damok naik podium di Portugal

PORTUGAL, 18 Julai - Jalur Gemilang berkibar megah di Portugal selepas tamat pusingan kelima Kejuaraan Dunia Junior GP 2022 semalam.Ini selepas pelumba muda negara, Syarifuddin Azman berjaya menduduki tempat kedua pada perlumbaan di Litar Algarve tersebut.Memulakan perlumbaan di petak kedua, Syarifuddin atau lebih popular dengan panggilan 'Damok' menamatkan perlumbaan dengan catatan 29 minit 07.323 saat (s).

Gelaran juara menjadi milik rakan sepasukannya, Jose Rueda dari Sepanyol dengan catatan masa 29:00.772 saat.Tempat ketiga pula dimenangi seorang lagi penunggang Sepanyol, Adrian Cruces yang menggunakan jentera KTM dengan catatan masa 29:07.437 saat.Ini merupakan kali ketiga Damok meraih podium kedua selepas turut meraih kedudukan sama pada dua perlumbaan di Litar Catalunya, bulan lalu.Keputusan di Portugal itu turut menyaksikan Damok kini menghuni kedudukan kedua keseluruhan kategori JuniorGP 2022 selepas mengutip 97 mata dengan baki tiga lagi pusingan.


Liek Hou muncul juara Kejohanan Empat Negara Para Badminton Antarabangsa

KUALA LUMPUR, 18 Julai- Pemain perseorangan lelaki badminton para negara, Cheah Liek Hou merangkul kejuaraan kesebelasnya selepas menjuarai Kejohanan Empat Negara Para Badminton Antarabangsa 2022 di Dublin, Ireland, semalam.Pilihan utama Liek Hou, yang bermain dalam kategori SU5 (masalah fizikal) benar-benar berada dalam prestasi sensasi apabila dia mengambil masa 39 minit untuk menundukkan pemain pilihan kedua Jepun, Taiyo Imai, 21-17, 21-16, pada perlawanan akhir.Penyandang juara Paralimpik itu turut merangkul kejuaraan kedua dalam kejohanan itu, kali ini bersama gandingannya, Muhamad Faris Ahmad Azri, selepas mengungguli kumpulan dalam acara beregu lelaki.Pada perlawanan pertama, Muhamad Faris-Liek Hou mengalahkan Gullaume Gailly-Mathieu Thomas dari Perancis, 21-9, 21-10 diikuti dengan kemenangan kedua ke atas Nilesh Balu Gaiwad-Manoj Sarkar dari India, 21-6, 21-16.Muhamad Faris-Liek Hou kemudian mengesahkan kejuaraan selepas menewaskan pencabar terdekat mereka, Chirag Baretha-Hardik Makkar, juga dari India, 21-19, 21-17.Walaupun memenangi satu lagi kejuaraan di Ireland, pemain nombor satu dunia itu mengakui tidak mahu terbawa-bawa dengan pencapaiannya di sana kerana dia sudah meletakkan sasaran untuk 'mengegarkan' Sukan Para ASEAN (APG) ke-11 di Solo (Surakarta) , Indonesia dari 30 Julai hingga 6 Ogos.“Saya akan berlepas ke Solo pada 26 Julai, saya rasa temasya itu sangat besar kerana pemain Indonesia Dheva Anrimusthi yang saya bertemu di final Sukan Paralimpik Tokyo tahun lepas juga akan bertanding.“Memandangkan mereka tuan rumah, ini satu cabaran bagi saya untuk menang di negara lawan dan saya juga harap tiada sebarang kecederaan sebelum dan ketika di Indonesia nanti,” katanya kepada Bernama ketika dihubungi hari ini.Tahun lepas Liek Hou mengalahkan musuh ketatnya Dheva 21-17, 21-15, sekali gus mencipta sejarah apabila menjadi pemain pertama memenangi emas Paralimpik dalam kategori SU5 perseorangan lelaki ketika sukan badminton membuat penampilan sulung di Paralimpik Tokyo.

Sementara itu pemain badminton berkerusi roda negara Muhammad Ikhwan Ramli dan pasangannya, Noor Azwan Noorlan mengungguli saingan selepas menewaskan pasangan Rick Cornell Hellmann-Thomas Wandschneider dari Jerman, 20-22, 21-17, 21-11, untuk dinobatkan sebagai juara beregu lelaki WH1 -WH2 (masalah fizikal).Terdahulu Muhammad Ikhwan gagal memenangi acara WH1 perseorangan lelaki selepas tumpas kepada Hiroshi Murayama dari Jepun 10-21, 14-21. -BERNAMA


Manchester United ikat Martinez selepas capai persetujuan dengan Ajax

(Aksi pemain pertahanan antarabangsa Argentina, Lisandro Martinez (kiri) pada perlawananmenentang pasukan Brazil/AFP)

UNITED KINGDOM, 18 Julai - Pemain pertahanan antarabangsa Argentina, Lisandro Martinez bakal menjadi pemain ketiga Manchester United pada jendela perpindahan selepas kelab gergasi Inggeris itu bersetuju dengan perjanjian bersama Ajax pada Ahad.Ajax mengesahkan United akan membayar 57 juta Euro dengan terma tambahan 10 juta Euro untuk bonus berkaitan prestasi."Manchester United berbesar hati untuk mengumumkan bahawa kelab telah mencapai persetujuan dengan Ajax untuk perpindahan pemain pertahanan antarabangsa Argentina, Lisandro Martinez, tertakluk kepada perubatan, syarat pemain yang dimuktamadkan dan keperluan visa UK," kata United dalam satu kenyataan.

(Pemain pertahanan antarabangsa Argentina, Lisandro Martinez bakal menjadi pemain terbaharu Manchester United/AFP)

Martinez bersedia untuk bersatu semula dengan bekas bosnya, Erik ten Hag di Old Trafford.Pengurus baharu United, Ten Hag sebelum ini telah pun mengikat pemain tengah, Christian Eriksen dan bek kiri, Tyrell Malacia ke dalam skuad yang menduduki tempat keenam dalam Liga Perdana Inggeris (EPL) tahun lepas itu.Martinez berpindah ke Ajax dari Defensa y Justicia di tanah airnya, memenangi dua gelaran Eredivisie dan membantu juara Belanda itu mara ke pusingan 16 terakhir Liga Juara-Juara musim lalu. -AFP


Piala Futsal Malaysia : Selangor MAC bakal berentap dengan Pahang Rangers di final

SHAH ALAM, 18 Julai - Selangor MAC bakal membuat perhitungan pada aksi final Piala Futsal Malaysia berdepan Pahang Rangers selepas menumpaskan Selangor TOT United 5-3 dalam separuh akhir kedua yang berlangsung di Kompleks Sukan Negara Panasonic, di sini. Skuad kendalian Addy Shairullyzam Mohd Shaffie mara dengan kelebihan agregat 11-9 termasuk ketika seri 6-6 pada separuh akhir pertama.Selangor MAC tampil garang mendahului dua gol menerusi jaringan Danial Dain dan Azwann Ismail pada minit ke-7.Enggan mengalah, Selangor TOT United bangkit meledak dua gol hasil jaringan Ahmad Azim dan Shamsuri Saleh pada minit ke-15 dan 18.

(Aksi Piala Futsal Malaysia separuh akhir kedua di antara Selangor MAC menentang Selangor TOT United)

Jaringan Saad Sani tidak lama selepas itu kembali meletakkan Selangor MAC di depan untuk menutup babak pertama dengan jaringan 3-2.Dua gol pantas dalam separuh masa kedua oleh Akmal Yazadh dan Syahir Iqbal melebarkan kedudukan Selangor MAC dan lawan sekadar berjaya meraih satu lagi jaringan menerusi Aidil Shahril untuk menyaksikan perlawanan berakhir dengan keputusan 5-3 (11-9 secara agregat).Selangor TOT United bakal berdepan Pulau Pinang dalam aksi penentuan tempat ketiga/keempat manakala Selangor MAC pula bakal bertemu Pahang Rangers dalam aksi final Sabtu ini.


Bayern setuju ambil de Ligt dengan bayaran 70 juta euro

BERLIN, 18 Julai- Bayern Munich telah bersetuju dengan bayaran sebanyak 70 juta euro untuk menandatangani pemain pertahanan tengah Belanda Matthijs de Ligt dari Juventus.

Media Jerman, Bild dan Sport1 mendakwa bayaran untuk pemain berusia 22 tahun itu akan diikuti dengan tambahan 10 juta euro dalam bentuk bonus.

Bayern akan menggunakan hasil perpindahan penyerang Poland Robert Lewandowski ke Barcelona, dianggarkan lebih 45 juta euro, untuk membantu membiayai perpindahan itu.

"Memang benar kami telah mengadakan perbincangan. De Ligt adalah pemain yang sangat, sangat menarik," kata pengarah eksekutif Bayern Olivier Kahn kepada Bild pada Ahad. -AFP


Kejohahan Dunia: Cheptegei pertahan gelaran 10,000 meter

EUGENE, 18 Julai- Atlet Uganda, Joshua Cheptegei  membuktikan dia pada kelas tersendiri apabila mengekalkan kejuaraan 10,000m dunia lelaki di Oregon, pada Ahad.

Cheptegei, juga pemegang rekod dunia, mendahului untuk tempoh yang lama dalam perlumbaan dan meninggalkan semua pencabar pada pusingan terakhir di Eugene's Hawyard Field untuk mencatat masa kemenangan 27 minit 27.43 saat.

Stanley Waithaka Mburu dari Kenya meraih perak dalam masa 27:27.90, dengan seorang lagi pemain Uganda, Jacob Kiplimo, meraih gangsa (27:27.97) dalam penyudah rapat yang luar biasa.

Carlo Mayo dari Sepanyol terdahulu melakukan pecutan awal, namun kumpulan pelari cepat berpecah selepas itu.

Stephen Kissa dan Cheptegei dari Uganda kemudian bergerak ke hadapan pada tanda 3km, sebelum Barega memintas seketika  melintasi tanda 5km.

Menuju ke dua pusingan terakhir, Barega dan Mburu memburu ke hadapan, menyiapkan penamat grandstand ketika kumpulan lapan melalui loceng untuk 400 meter terakhir.

Cheptegei tenang, melepasi pasangan itu pada jarak 300 meter dan dengan mudah meinggalkan semua pelari di bahagian belakang, mengelilingi selekoh terakhir dan ke arah garisan penamat.

Pemenang pingat emas Olimpik Selemon Barega dari Ethiopia menduduki tempat kelima, dikalahkan oleh Amerika Grant Fisher di tempat keempat. -AFP


EURO 2022: Sweden, Belanda mara ke suku akhir

SHEFFEILD, 28 Julai- Sweden membelasah Portugal 5-0 untuk mara ke suku akhir Euro Wanita 2022 pada hari Ahad sementara penyandang juara Belanda bangkit dengan jaringan lewat untuk menewaskan Switzerland 4-1 bagi memastikan tempat ke peringkat lapan terakhir.

Pemenang pingat perak Sukan Olimpik tahun lalu, Sweden adalah pasukan yang menduduki ranking tertinggi dalam kejohanan itu, tetapi gagal mencapai prestasi terbaik apabila sekadar seri dengan Belanda dan menewaskan Switzerland 2-1 dalam dua perlawanan pembukaan mereka.

Pasukan wanita Peter Gerhardsson bermain pantas di Leigh untuk menuntut tempat teratas Kumpulan C dan mendahului 3-0 pada separuh masa.

Pemain Manchester City, Filippa Angeldal menjaringkan dua gol sebelum Carole Costa tertanduk masuk ke gawangnya sendiri pada masa kecederaan separuh masa pertama.

Penalti Kosovare Asllani menjadikan kedudukan 4-0 sebelum penyerang Arsenal, Stina Blackstenius akhirnya mencatat nama selaku penjaring gol kelima sebelum wisel penamat dibunyikan.

Sweden akan menentang pasukan yang menduduki tempat kedua dalam Kumpulan D dengan Belgium, Iceland dan Itali; kesemuanya masih berpeluang untuk menamatkan saingan di belakang Perancis dalam perlawanan Isnin ini.

"Kami benar-benar berpuas hati kerana kami melakukan telah melakukan yang terbaik untuk memenangi peringkat kumpulan. Itu adalah sesuatu yang kami harapkan ketika kami bermula," kata Gerhardsson.

Dalam pada itu, Belanda menunggu Perancis dalam pusingan lapan terakhir kerana mereka sudah cukup untuk melepasi kedudukan walaupun kehilangan bintang penyerang Vivianne Miedema untuk perlawanan kedua berturut-turut kerana positif COVID-19.

Di hadapan penonton rekod baharu 22,596 untuk perlawanan kumpulan wanita Euro yang tidak melibatkan tuan rumah, jaringan sendiri Ana-Maria Crnogorcevic meletakkan Belanda di hadapan.

Switzerland bertindak balas hampir serta-merta apabila Geraldine Reuteler menyempurnakan jaringan dengan tenang selepas mendapat hantaran daripada Romana Bachmann hanya tiga minit kemudian.

Keputusan seri sudah memadai untuk pasukan Mark Parsons mara ke peringkat kalah mati, tetapi mereka memastikan tiga mata dengan tiga gol pada enam minit terakhir.

Pemain gantian Romee Leuchter menjaringkan dua gol, manakala jaringan terakhir dihasilakan Victoria Pelova.- AFP

(Penyerang Portugal Diana Silva (tengah) melakukan cubaan ketika dicabar oleh pertahanan Sweden Amanda Ilestedt (kanan) dan pertahanan Sweden Magdalena Eriksson /AFP)


Kriket: Kapten Pakistan, Babar Azam muncul pelari terpantas Asia, catat 10,000 larian

NEW DELHI, 18 Julai- Kapten pasukan kriket Pakistan Babar Azam mengatasi rekod Virat Kohli dari India untuk muncul sebagai pemain Asia terpantas dengan mencatat 10,000 larian.

Atlet berusia 27 tahun itu mencatat rekod dalam perlawanan menentang pasukan Sri Lanka di Stadium Antarabangsa Galle pada Ahad.

"Babar Azam melakar kejayaannya yang tersendiri," ciap Majlis Kriket Antarabangsa (ICC) di Twitter.

Beliau menjadi pemain Pakistan ke-11 yang mencatat 10,000 larian dan yang kelima terpantas di peringkat antarabangsa. - BERNAMA

(Kapten pasukan kriket Pakistan Babar Azam /AFP)


Piala Emas SSL: Peluang terakhir The Monsoon layakkan diri ke siri final di Bahrain

KUALA LUMPUR, 18 Julai- Skuad pelayaran Malaysia “The Monsoon” hanya tinggal satu peluang terakhir untuk melayakkan diri ke siri final Piala Emas Liga Pelayar (SSL) di Bahrain.

Dalam siri kelayakan di Switzerland, Malaysia masih lagi bersaing rapat dengan India dalam Kumpulan 7 kerana mereka hanya menduduki tempat ketiga dalam dua perlumbaaan dan mengumpul 10 mata keseluruhan selepas lima perlumbaan.

Sebaliknya India kini yang mengumpul tujuh mata, ketinggalan tiga mata selepas dikenakan penalti.

Menurut kenyataan yang dikeluarkan pasukan, perlumbaan kelima tidak berlangsung sebagaimana dirancang apabila mereka berlanggar dengan pasukan India, mengakibatkan satu lubang kecil.

Berikutan insiden itu, India menerima penalti kerana pelanggaran itu sementara Malaysia diberikan mata tambahan selepas melakukan tuntutan.

Pakar taktik Mohamad Faizal Norizan mengakui  bagai ada yang tidak kena pada hari perlumbaan itu dan beliau mahu kru pasukan melupakannya dan bangkit kembali berjuang.

“Kami tidak bernasib baik hari ini, jadi kami akan cuba menamatkan perlumbaan kerana Perlumbaan 5 menyaksikan pelanggaran dengan pasukan India, saya berharap kami akan bangkit dengan lebih kuat sebagai sebuah pasukan untuk layak ke Bahrain,” katanya dalam satu kenyataan.

Sementara itu, Afrika Selatan menguasai kedua-dua perlumbaan keempat dan kelima dengan catatan 49.32 saat (s), diikuti India (+58s) dan Malaysia (+1:31s) masing-masing pada tempat kedua dan ketiga.

Skuad Ian Ainslie berada di kedudukan teratas Kumpulan 7 dengan 13 mata selepas menamatkan Perlumbaan  4 dan 5 dengan mata maksimum pada Sabtu dan menjadi pasukan pertama dalam kumpulan itu layak ke siri final di Bahrain.

Dengan hanya satu lagi tempat ke siri final, Afrika Selatan boleh berehat dan menyaksikan pertandingan antara Malaysia dan India kerana hanya satu pasukan sahaja diperlukan untuk mengisi tempat kedua teratas Kumpulan 7 dalam siri kelayakan.  -BERNAMA

(Foto Ihsan Martina Orsini SSL Gold Cup)


Malaysia sasar Kumpulan Satu dalam kejohanan tenis wanita antarabangsa

AYER KEROH, 17 Julai - Malaysia idam keputusan terbaik dalam kejohanan tenis wanita antarabangsa, Piala Billie Jean King.

Ini sekali gus dapat ditempatkan ke Kumpulan Satu dalam kejohanan tersebut yang akan diadakan di Pusat Tennis Nasional (NTC), Kuala Lumpur pada 8 hingga 14 Ogos depan. Presiden Persatuan Lawn Tenis Malaysia (LTAM), Mirzan Tun Mahathir berkata Malaysia telah bersaing dalam Kumpulan Dua kejohanan antarabangsa itu sejak diperkenalkan pada tahun 1963.Kejohanan berkenaan melibatkan 11 negara termasuk Malaysia, Taiwan, Singapura, Thailand, Hong Kong, Iran, Vietnam dan Iraq.

Dalam pada itu menurutnya, setakat ini pihak LTAM belum memutuskan siapa yang akan mengetuai pasukan Malaysia ke kejohanan itu.

Namun beliau menjangkakan atlet senior, Jawairiah Noordin akan dilantik sebagai kapten pasukan.  Mirzan berkata demikian ketika sidang media Piala Billie Jean King, di gelanggang tenis Majlis Perbandaran Hang Tuah Jaya (MPHTJ) , Ayer Keroh.  Kejohanan ini kali terakhir diadakan pada 2019 dan terhenti dua tahun susulan pandemik COVID-19.


Kelayakan Piala Asia B-20: Benteng pertahanan, jentera serangan perlu diperbaiki

SEPANG, 17 Julai- Benteng pertahanan dan jentera serangan antara dua elemen yang akan diberi perhatian khusus dalam persiapan pasukan menjelang Kelayakan Piala Asia Bawah 20 Tahun (B-20) 2023 yang dijadual berlangsung di Mongolia, September ini. Ketua Jurulatih skuad bawah 19 Tahun (B-19) Kebangsaan Hassan Sazali Mohd Waras berkata kedua-dua posisi itu masih mempunyai ruang untuk diperbaiki bagi memastikan anak buahnya mampu mempamerkan corak permainan terbaik pada aksi kelayakan tersebut.Beliau menyifatkan perkara berkenaan adalah berdasarkan prestasi semasa yang ditunjukkan skuad kendaliannya sepanjang beraksi di Kejohanan B-19 Persekutuan Bolasepak ASEAN (AFF) 2022, baru-baru ini.“Masih terdapat ruang untuk kita baiki menjelang Piala Asia di barisan pertahanan sikit dan bahagian menyerang kerana ia perlawanan berturut-turut yang mirip dengan kejohanan AFF ini. “Saya perlu pastikan pasukan mempunyai pemain yang seimbang di setiap posisi dengan kekuatan pemain kesebelasan utama tidak jauh bezanya dengan pasukan kedua,” katanya kepada pemberita di Lapangan Terbang Antarabangsa Kuala Lumpur (KLIA) di sini semalam.Jumaat lepas, skuad B-19 negara muncul juara Kejohanan B-19 AFF 2022 setelah menumpaskan Laos 2-0 pada aksi final di Stadium Patriot Candrabhaga di Bekasi, Indonesia. Kejayaan berikut adalah kali kedua buat Malaysia apabila skuad B-19 kebangsaan yang dibimbing pengendali Kuala Lumpur City FC Bojan Hodak turut menjuarai kejohanan itu pada edisi 2018.Mengenai aksi kelayakan Piala Asia B-20, pengendali berusia 56 tahun itu berkata kem latihan pusat dijangka bermula akhir Ogos ini, dan mengikut perancangan awal beliau mahu Malaysia sekurang-kurangnya beraksi dalam dua perlawanan persahabatan di luar negara sebelum mengharungi kempen di Mongolia, nanti.Hassan Sazali, yang pernah menjadi penolong jurulatih skuad kebangsaan kendalian Datuk Ong Kim Swee pada 2016 hingga 2017, turut memberi bayangan akan mengekalkan skuad sedia ada untuk aksi di Mongolia.

Hassan Sazali Mohd Waras / FOTO FB FAMalaysiaOfficial

“Mungkin kita akan arrange dua perlawanan persahabatan sebelum ke Mongolia. Sekiranya boleh dalam perjalanan ke sana (Mongolia), kita akan singgah di Korea Selatan untuk bermain dengan kelab atau pasukan kebangsaan mereka,” katanya. Hassan Sazali berkata sasarannya adalah bagi memastikan skuad B-19 mampu melepasi pusingan kelayakan dengan menjadi lima pasukan terbaik di tempat kedua bagi menempah slot tiket ke final pada tahun hadapan. Pada pusingan kelayakan September ini, Malaysia diundi dalam Kumpulan E bersama juara 12 kali iaitu Korea Selatan, selain Sri Lanka dan pasukan tuan rumah untuk merebut slot 10 juara kumpulan dan lima naib juara terbaik ke pusingan akhir yang dijadual pada Mac depan. -BERNAMA


Program Y-Career tawar lebih 10,000 peluang pekerjaan

TUARAN, 17 Julai- Lebih 10,000 peluang pekerjaan ditawarkan menerusi Program Y-Career sempena karnival Sambutan Hari Belia Negara 2022 Peringkat Kebangsaan.Inisiatif tersebut antara yang dilaksanakan Kementerian Belia dan Sukan (KBS) bagi memastikan lebih banyak peluang pekerjaan dapat disediakan kepada belia, seterusnya menurunkan kadar pengganguran.Menurut Menterinya, Datuk Seri Ahmad Faizal Azumu KBS menerusi program Skill For Youth (S4Y) pula, 2,000 peluang latihan dan jaminan pekerjaan disedia melibatkan peruntukan RM3 juta.

Sambutan Hari Belia Negara 2022 / FOTO FB Faizal Azumu

Tambah beliau, bersesuaian dengan tema 'Ini Masa Kita', belia kini tidak boleh lagi mengambil pendekatan 'tunggu dan lihat' sebaliknya perlu proaktif bergerak ke hadapan dan berusaha memajukan diri.


Pemegang rekod dunia Gidey menang acara 10,000 meter wanita di Kejohanan Olahraga Dunia

EUGENE, 17 Julai- Pelari wanita dari Ethiopia yang juga pemegang rekod dunia Letesenbet Gidey berjaya merangkul emas selepas memenangi acara 10,000 meter di Kejohanan Olahraga Dunia di sini, semalam.Gidey, yang memenangi gangsa dalam Sukan Olimpik Tokyo tahun lalu, mencatat masa 30 minit 09.94 saat.Pelari Kenya, Hellen Obiri meraih perak dengan catatan masa 30:10.02 manakala rakan senegaranya Margaret Chelimo Kipkemboi memperoleh gangsa dengan catatan masa 30:10.07.Gidey, 24, yang juga pemegang rekod dunia acara 5,000 dan 10,000 meter berkata impiannya kini menjadi kenyataan."Ini adalah matlamat paling utama saya. Kemenangan ini amat bermakna berbanding rekod dunia, saya sangat gembira dengan pencapaian ini. Sejak 2019 lagi saya impikan untuk menang emas,” katanya.

Gidey yakin dapat menambah pungutan emasnya dalam acara 5,000 meter."Saya ada impian seterusnya iaitu memenangi emas pada acara 5,000 meter. Saya yakin saya boleh," katanya. -AFP


Liga Super : Selangor FC tundukkan Penang FC, lonjak ke tangga kelima liga

(Pemain Selangor FC, Herlison Caion De Souza Ferreira (jersi merah) diasak pemain Penang FC pada perlawanan bola sepak Liga Super/Foto BERNAMA)

PETALING JAYA, 17 Julai - Selangor FC mencatatkan kemenangan keempat musim ini selepas mudah menundukkan pasukan tercorot, Penang FC, 2-0 pada aksi Liga Super di Stadium Majlis Bandaraya Petaling Jaya, malam tadi.Kemenangan itu melonjakkan kedudukan skuad kendalian Michael Feichtenbeiner naik di tangga kelima, ketinggalan satu mata di belakang Terengganu FC yang menghuni tangga keempat. Kedua-dua jaringan Selangor FC bagaimanapun hanya hadir pada pertengahan babak separuh masa kedua.Penang FC dibimbing jurulatih baru, Zainal Abidin Hassan nyata bernasib baik selepas deretan peluang Selangor FC pada separuh masa pertama gagal diterjemahkan dengan jaringan.

(Pemain Selangor FC, Muhamad Syahid Bashah meraikan jaringannya bersama pasukan ketika menentang pasukan Penang FC pada perlawanan bola sepak Liga Super/Foto BERNAMA)

Enggan terus buntu di hadapan gol, Feichtenbeiner membuat percaturan memasukkan Shahrel Fikri Md Fauz dan Syahir Bashah pada separuh masa kedua.Strategi itu nyata berkesan selepas kedua-dua pemain itu cemerlang meledak gol masing-masing pada minit ke-73 dan ke-79.Selangor FC kini mengumpul 15 mata, ketinggalan 11 mata di belakang pendahulu, Johor Darul Takzim (JDT).Selangor FC bakal berdepan Kuala Lumpur City FC di laman sendiri pada perlawanan akan datang.


Juara Kejohanan B-19 AFF saat terindah Hassan Sazali sebagai jurulatih

(Para pemain skuad B-19 kebangsaan dan jurulatih, Hassan Sazali Mohd Waras tiba di Lapangan Terbang Antarabangsa Kuala Lumpur (KLIA) selepas merangkul kejuaraan AFF Bawah 19 (B-19)/Foto BERNAMA)

SEPANG, 16 Julai - Kejayaan membimbing pasukan muda negara menjuarai Kejohanan Bawah 19 Tahun (B-19) Persekutuan Bolasepak ASEAN (AFF) 2022 adalah detik terindah dalam karier kejurulatihan Ketua Jurulatih kebangsaan, Hassan Sazali Mohd Waras.Beliau yang menceburkan diri dalam profesion itu bermula dari peringkat belia pada 2007 menzahirkan rasa syukur dan terima kasih kepada Persatuan Bolasepak Malaysia (FAM) atas kepercayaan terhadap kemampuannya untuk menggalas tugas sebagai pengendali skuad B-19 kebangsaan.Hassan Sazali, 56, yang pernah menjadi penolong jurulatih skuad kebangsaan kendalian Datuk Ong Kim Swee pada 2016 hingga 2017 dengan nada sebak berkata kejayaan diraih itu ingin dikongsi bersama peminat bola sepak tanah air yang tidak jemu memberi sokongan.“Kejayaan menjuarai kejohanan ini paling manis kerana saya di posisi ketua jurulatih, yang sudah semestinya pengalaman bersama Kim Swee banyak membantu saya mencipta kejayaan ini. “Saya ucapkan terima kasih kepada seluruh rakyat Malaysia yang terus menyokong dan memberi ruang untuk saya (melatih). Syukur kita berjaya memperoleh kejayaan,” katanya sambil mengesat air mata ketika ditemui di Lapangan Terbang Antarabangsa Kuala Lumpur (KLIA), di sini, malam tadi.Pada masa sama, Hassan Sazali berkata kerjasama daripada semua pasukan tempatan yang melepaskan pemain masing-masing untuk menyarung jersi pasukan negara perlu dihargai.

(Jurulatih skuad B-19 kebangsaan, Hassan Sazali Mohd Waras kelihatan sebak ketika ditemu bual selepas tiba di Lapangan Terbang Antarabangsa Kuala Lumpur (KLIA) selepas merangkul kejuaraan AFF Bawah 19 (B-19)/Foto BERNAMA)

Beliau yang turut menjadi sebahagian daripada barisan kejurulatihan pasukan muda negara kendalian Kim Swee yang memenangi pingat emas Sukan SEA 2011 di Indonesia berkata Malaysia tidak ketandusan pelapis untuk diserap dalam skuad Harimau Malaya pada masa depan.Perlawanan akhir Kejohanan B-19 AFF yang berlangsung di Stadium Patriot Candrabhaga di Bekasi, Indonesia, menyaksikan Malaysia menundukkan Laos 2-0 sekali gus memastikan pasukan negara meraih gelaran kedua dalam tempoh empat tahun selepas buat julung kali muncul juara pada 2018.Pada aksi final itu, dua gol masing-masing dijaringkan pemain pertahanan, Muhammad Faiz Amer Runnizar pada minit ke-14 dan pemain tengah, Muhammad Aliff Izwan Yuslan pada minit ke-76 membolehkan Malaysia menebus kekalahan 0-1 kepada lawan sama pada aksi kumpulan sebelum itu.Dalam pada itu, ketua pasukan Ahmad Aysar Hadi Mohd Shapri tidak menyangka dapat memenangi anugerah pemain terbaik kejohanan dan bersyukur atas penghargaan tersebut. “Tidak menjangka meraih pemain terbaik edisi kali ini tetapi kredit juga harus diberikan kepada rakan pasukan semua dalam pasukan, barisan kejurulatihan dan semua pihak terlibat,” katanya. -BERNAMA


Chelsea ikat Koulibaly empat tahun

LONDON, 16 Julai- Chelsea telah melengkapkan pembelian pemain pertahanan Senegal, Kalidou Koulibaly dengan kontrak 4 tahun.The Blues dilapor membelanjakan £32 juta pound untuk membawa pemain Napoli tersebut ke Stamford Bridge.Koulibaly merupakan pemain kedua yang dibawa masuk di bawah pemilik baharu selepas Raheem Sterling.Menurut pemain tersebut, dirinya pernah dilamar kelab sama pada 2016, namun ketika itu kedua-dua pihak gagal mencapai persetujuan.Kehadiran Koulibaly akan mengisi kekosongan yang ditinggalkan Antonio Rudiger dan Andreas Christensen.Koulibaly telah membuat 317 penampilan bersama Napoli dan membantu kelabnya menjulang dua kejuaraan.Kehebatannya juga diiktiraf apabila disenarai di dalam Kesebelasan Terbaik Serie A sebanyak empat kali dan dinamakan Pemain Pertahanan Terbaik liga pada musim 2018-2019.-AFP


Eriksen sah milik The Red Devils

MANCHESTER, 16 Julai- Pemain kebangsaan Denmark, Christian Eriksen akhirnya memilih Manchester United sebagai kelab terbaharunya.Kelab Liga Perdana Inggeris itu mengesahkan bahawa bekas pemain Tottenham Hotspur tersebut telah melengkapkan proses menandatangani kontrak selama tiga tahun di Old Trafford.Eriksen menjadi pemain kedua yang ditandatangani United dalam jendela perpindahan kali ini selepas mendapatkan pemain pertahanan, Tyrell Malacia dari Feyenoord.""Manchester United adalah kelab istimewa dan saya tidak sabar untuk memulakan musim bersama mereka."Saya mempunyai keistimewaan bermain di Old Trafford berkali-kali tetapi apabila dapat beraksi dengan jersi baju merah United, ia adalah satu perasaan yang amat menakjubkan," kata Eriksen.

Sebelum ini terdapat beberapa kelab menunjukkan minat untuk mendapatkan pemain tersebut termasuk bekas kelab lamanya Brentford serta Tottenham namun United terlebih dahulu mengumumkan ketibaan pemain tersebut.Menurut Eriksen, dia memilih untuk bersama United kerana kelab itu dianggap istimewa selain mempunyai sejarah hebat tersendiri.-AFP


MBSF tunggu keputusan anjur Kejohanan Dunia Snuker & Billiard 2022

KUALA LUMPUR, 16 Julai - Persatuan Snuker dan Billiard Malaysia (MBSF) masih menunggu kelulusan daripada Kementerian Belia dan Sukan (KBS), berhubung hasrat menganjurkan Kejohanan Dunia Snuker & Billiard 2022, September ini.Presiden MBSF, Melvin Chia berkata keinginan menjadi tuan rumah itu berikutan penarikan diri Qatar yang menyaksikan Persekutuan Billiard dan Snuker Antarabangsa (IBSF) membuka peluang kepada Malaysia untuk menganjurkan kejohanan berprestij berkenaan.Beliau berkata tawaran menjadi tuan rumah diterima pihaknya kira-kira tiga minggu lepas, sejurus selepas Sukan SEA ke-31 di Hanoi, Vietnam berakhir.

"Saya sudah hantar surat pada KBS pada minggu ini dan akan buat susulan pada minggu hadapan untuk mendapatkan maklum balas pihak mereka. "Pada mulanya Qatar tiada apa-apa halangan untuk menganjur (Kejohanan Dunia Snuker & Billiard 2022), tetapi dengan adanya bola sepak Piala Dunia, pada saat akhir mereka tidak mampu menganjurkannya," katanya selepas Mesyuarat Jawatankuasa Kerja Majlis Sukan Negara (MSN), semalam.Beliau berkata penganjuran kejohanan dunia itu bakal menguji tahap kualiti dan prestasi yang dimiliki atlet negara dengan Malaysia sebelum ini lebih mengungguli acara 6 red. Kali terakhir Malaysia menjadi tuan rumah bagi kejohanan antarabangsa adalah Camus Malaysian Masters pada 1984 iaitu kejohanan snuker bukan profesional.Sementara itu Melvin berkata MBSF akan memberikan tumpuan kepada tujuh atlet negara dalam persediaan menghadapi Sukan SEA 2023 di Kemboja."Kita memang letak 11 senarai nama, tetapi dalam mesyuarat kita dah keluarkan beberapa nama, jadi kita hanya akan fokus pada tujuh atlet buat masa ini. Namun sebenarnya tidak banyak beza semasa di Hanoi, cuma kita belum pasti berapa acara yang akan dipertandingkan di Kemboja nanti," katanya. Sebagai rekod, atlet negara Lim Kok Leong meraih pingat emas acara snuker dan billiard 6 red perseorangan lelaki dan membawa pulang perak acara snuker individu lelaki di Sukan SEA ke-31. - BERNAMA


Semangat berpasukan, disiplin bantu kejayaan skuad B-19 - Hassan Sazali

KUALA LUMPUR, 16 Julai - Ketua Jurulatih skuad B-19 kebangsaan, Hassan Sazali Mohd Waras menyifatkan, kerjasama dan disiplin merupakan kunci kepada kejayaan pasukan ketika menewaskan Laos dalam aksi final Kejuaraan AFF 2022 di Indonesia, malam tadi.Katanya, dua elemen tersebut membawa kepada kejayaan pasukan muda negara yang menjinakkan Laos 2-0 di Stadium Patriot Candrabhaga di Bekasi.Beliau yang pernah menjadi penolong jurulatih skuad kebangsaan kendalian Datuk Ong Kim Swee pada 2016 hingga 2017 berkata kejayaan itu bukan untuk dirinya tetapi barisan pemain dan seluruh rakyat Malaysia.“Tahniah kepada barisan pemain saya, barisan kejurulatihan dan pengurusan pasukan, apa yang kita berikan ini adalah (hasil) kerjasama antara pemain, jurulatih dan pengurusan. “Senjata kita pada malam ini (malam tadi) saya boleh katakan adalah disiplin pemain, semasa dalam permainan mereka ikut apa yang dirancang,” katanya pada sidang media selepas perlawanan akhir Kejohanan B-19 AFF, semalam.

Pada perlawanan akhir itu, dua gol masing-masing dijaringkan pemain pertahanan, Muhammad Faiz Amer Runnizar pada minit ke-14 dan pemain tengah, Muhammad Aliff Izwan Yuslan pada minit ke-76, memastikan Malaysia meraih gelaran kedua dalam tempoh empat tahun selepas buat julung kali muncul juara pada 2018.Pada edisi 2018 yang turut berlangsung di Indonesia, skuad B-19 kebangsaan ketika itu dibimbing pengendali Kuala Lumpur City FC Bojan Hodak.Dalam pada itu, Hassan Sazali berkata Kejohanan B-19 AFF adalah pertandingan ‘pemanas badan’ untuk mempersiapkan anak buahnya bagi menghadapi cabaran lebih getir pada pusingan Kelayakan Piala Asia Bawah 20 Tahun (B-20) 2023 yang dijadual berlangsung di Mongolia, September ini.“Jadi mungkin dengan kejayaan ini boleh dijadikan sebagai satu moral dan persiapan lebih rapi bagi pasukan Malaysia untuk melangkah lebih jauh dalam peringkat Asia,” katanya.Pada pusingan kelayakan itu, Malaysia diundi dalam Kumpulan E bersama juara terbanyak sebanyak 12 kali iaitu Korea Selatan, selain Sri Lanka dan pasukan tuan rumah untuk merebut slot 10 juara kumpulan dan lima naib juara terbaik ke pusingan akhir yang dijadual pada Mac tahun hadapan.-BERNAMA


Yamanishi pertahankan gelaran juara lumba jalan kaki 20km dunia

(Toshikazu Yamanishi dari Jepun melintasi garisan penamat untuk memenangi acara jalan kaki 20km lelaki akhir semasa Kejohanan Olahraga Dunia di Eugene, Oregon/AFP)

EUGENE, 16 Julai- Toshikazu Yamanishi dari Jepun berjaya mempertahankan kejuaraan acara jalan kaki 20km lelaki dunianya di Eugene, Oregon.Dia mencatat masa 1 jam 19 minit 7 saat dalam perlumbaan yang didominasi atlet Jepun.Rakan senegaranya Koki Ikeda meraih perak, tujuh saat di belakang Yamanishi.Ia merupakan ulangan keputusan Kejohanan Berpasukan Berjalan Lumba Dunia di Muscat pada Mac lalu.Perseus Karlstrom dari Sweden, pemenang pingat gangsa dunia 2019 dan juara Muscat 35km, meraih gangsa kedua diikuti Samuel Gathimba dari Kenya di tempat keempat.Yamanishi berkata kemenangan dalam cuaca panas dan cerah membuatkan dia "berpuas hati"."Ia memerlukan kemahiran yang luar biasa dan saya gembira kerana cukup kuat," katanya."Cahaya matahari yang sangat terik dan perlumbaan yang sangat sukar."Tetapi kadar kelembapan pada hari ini lebih rendah jadi lebih mudah. Hari ini adalah hari saya."Kumpulan pendahulu 13 pelumba melepasi tanda separuh jalan dalam 40 minit 33 saat di laluan bergelung sejauh satu kilometer yang bermula dan berakhir di Martin Luther King Jr Boulevard di hadapan Stadium Autzen.

(Toshikazu Yamanishi dari Jepun berjaya mempertahankan kejuaraan jalan kaki 20km lelaki dunianya di Eugene, Oregon, pada Jumaat/AFP)

Pada tahap 12km, Yamanishi mula menggunakan corak lonjakan dengan memecut dan memperlahankan langkah dalam usaha menjarakkan diri dari para pesaing.Gaya agresifnya menyaksikan empat pelumba tercicir daripada kumpulan utama.Dengan berbaki 6km sebelum garisan penamat Yamanishi meningkatkan rentaknya, diejori Ikeda, Gathimba dan Karlstrom.Yamanishi dan Ikeda kemudiannya meningkatkan langkah mereka, meninggalkan Gathimba dan Sweden di belakang.Juara bertahan itu terus mendahului rakan sepasukannya untuk meraih kemenangan yang sukar.Pertarungan untuk pingat gangsa menyaksikan Karlstrom memintas pesaing Kenyanya 300 meter sebelum penamat. -AFP


Piala Emas SSL: Malaysia di belakang Afrika Selatan selepas tiga perlumbaan

KUALA LUMPUR, 16 Julai- Pasukan pelayaran negara, ‘The Monsoon’, memulakan sesi kelayakan saingan Piala Emas Liga Pelayar (SSL) dengan bergaya apabila menduduki tempat kedua di belakang Afrika Selatan selepas tiga perlumbaan dalam Kumpulan 7 di Lake Nauchatel, Switzerland.Pada perlumbaan ketiga hari ini, The Monsoon menamatkan saingan di tempat kedua dengan catatan masa 49 minit 43 saat (s), di belakang pendahulu Afrika Selatan ( 48:16s) manakala India ketiga dengan masa 50:36s, menurut https://goldcup.starsailors.com/live/.Kemenangan perlumbaan ketiga itu membolehkan Afrika Selatan mengutip tiga mata manakala Malaysia dan India masing-masing memperoleh dua dan satu mata.Malaysia kini menghuni tempat kedua dalam Kumpulan 7, berkongsi tujuh mata dengan Afrika Selatan diikuti India dengan empat mata.Dalam perlumbaan pertama dan kedua, Malaysia menghuni tempat kedua dan pertama masing-masing untuk mengumpul lima mata dan mendahului Kumpulan 7 sebelum dipintas Afrika Selatan semalam.Dua pasukan terbaik dalam kumpulan akan layak ke peringkat akhir SSL di Bahrain, Oktober, ini.Piala Emas SSL itu menyaksikan penyertaan 56 negara utama dalam dunia sukan pelayaran dengan Malaysia menduduki ranking ke-51.‘The Monsoon’ dianggotai 11 pelayar negara tetapi hanya sembilan pelayar akan menyertai perlumbaan pada satu-satu masa.

Pasukan pelayaran negara, ‘The Monsoon’ / FOTO FB SSLTeamMalaysia

Selain pelayar Olimpik negara, Khairulnizam Mohd Afendy, turut berada dalam pasukan negara ialah Mohamad Faizal Norizan, Asri Azman, Nuraisyah Jamil, Ahmad Khairulhafiz Ahmad Khmbali, Muhamad Uzair Amin Mohd Yusof, Ong Khong Shing, Ahmad Faizul Aswad Mohamed, Ahmad Hakhimi Ahmad Shukri, Mohd Amsyar Syahmi Mohd Ajwi dan Mohd Azhar Sa’don Zubir.Pada penghujung 2021, Piala Emas SSL mengadakan saingan ujian pertama melibatkan lapan negara di Switzerland dan Malaysia menduduki tempat ketiga di belakang Afrika Selatan dan Thailand.Negara peserta lain ialah Perancis, Mexico, Ukraine, Turkiye dan Tahiti. -BERNAMA


Magis saat akhir Forestieri, bantu JDT atasi Sabah FC 2-1

KUALA LUMPUR, 16 Julai- Magis penyerang sensasi dari Argentina Fernando Forestieri, sekali lagi membantu juara bertahan Johor Darul Ta’zim (JDT) meraih kejayaan penting, apabila mengatasi tuan rumah Sabah FC 2-1 pada perlawanan tertunda Liga Super, malam tadi.Pada aksi sengit di Stadium Likas, Kota Kinabalu itu, Forestieri muncul wira pasukan selepas meledak jaringan kemenangan menerusi sepakan percuma pada masa kecederaan babak kedua, yang menewaskan bekas penjaga gol kebangsaan Khairul Fahmi Che Mat.Ia merupakan jaringan peribadi kedua pemain berusia 32 tahun itu, selepas beliau dengan tenang menyudahkan hantaran leret rakan sepasukan Arif Aiman Mohd Hanapi untuk gol penyamaan JDT pada minit ke-26, sekali gus menafikan kelebihan jaringan awal Sabah oleh Park Tae-su pada minit ke-19.Sebelum ini, bekas pemain kelab Itali Udinese yang menyertai skuad Harimau Selatan musim ini itu, turut menjadi penyelamat JDT apabila sepakan percumanya pada masa kecederaan babak kedua memastikan pasukan mencatat kemenangan 1-0 ke atas Negeri Sembilan, Mei lepas.JDT kini selesa di persada liga mengumpul 26 mata selepas 10 perlawanan sementara Sabah yang telah mengharungi 11 aksi liga, kekal di kedudukan kedua dengan 22 mata manakala Negeri Sembilan ketiga dengan 20 mata selepas 12 perlawanan.Sementara itu, Terengganu FC (TFC) meraih kemenangan kedua berturut-turut ketika berdepan antara pasukan gergasi selepas menundukkan naib juara musim lalu, Kedah Darul Aman (KDA) FC 2-1 di Stadium Sultan Mizan Zainal Abidin di Kuala Nerus.

Kapten Terengganu FC (TFC), Kpah Sherman (tengah) bersama rakan sepasukan meraikan kejayaan selepas berjaya menjaringkan gol pertama semasa menentang pasukan Kedah Darul Aman FC (KDA FC) pada saingan Liga Super Malaysia 2022 di Stadium Sultan Mizan Zainal Abidin, Gong Badak malam tadi / FOTO BERNAMA

Beraksi di hadapan lebih 6,000 penonton, pasukan tuan rumah yang masih segar dengan kemenangan ke atas Sri Pahang FC dalam aksi terdahulu, membuka tirai jaringan pada minit ke-13 menerusi penyerang import kelahiran Liberia Kpah Sherman.Gol awal tersebut membangkitkan semangat tuan rumah untuk terus menggandakan asakan dan berjaya mencipta dua peluang keemasan pada babak pertama, namun percubaan gagal diterjemahkan ke bentuk jaringan, disebabkan ketumpulan penyudah bahagian serangan.Kedah yang melakukan serangan balas hampir mencipta gol penyamaan pada minit ke-36, namun sayangnya rembatan jarak jauh Muhammad Ariff Farhan Md Isa, hanya menggegar palang.Di babak kedua, skuad bimbingan Mohd Nafuzi Mohd Zain tidak menunggu lama untuk mencetak gol kedua selepas pemain import kacukan Jerman-Filipina Manuel Ott, melakukan rembatan daripada luar kotak penalti pada minit ke-56.Kedah yang tidak berputus asa berjaya menjaringkan gol sagu hati pada minit ke-91 menerusi pemain gantian, Azzamuddin Akil.Kemenangan itu membolehkan TFC memintas Kedah di kedudukan keempat, selepas mengumpul 16 mata sementara skuad Sang Kenari yang kekurangan dua mata di tempat kelima. -BERNAMA


Harimau Muda juara Kejohanan AFF B-19, tewaskan Laos 2-0 pada aksi final, ulangi pencapaian 2018

KUALA LUMPUR, 16 Julai- Malaysia merangkul kejuaraan kedua Kejohanan Bawah 19 Tahun (B-19) Persekutuan Bolasepak ASEAN (AFF) dalam tempoh empat tahun selepas menundukkan Laos 2-0 pada perlawanan akhir di Bekasi, Indonesia malam tadi.Lebih manis, kemenangan di Stadium Patriot Candrabhaga itu turut menebus kekecewaan terhadap kekalahan 0-1 kepada lawan sama pada aksi terakhir saingan Kumpulan B, Isnin lepas.Pada aksi final itu, skuad muda negara sekali lagi mempamer permainan cemerlang apabila melakukan banyak gerakan ke arah Laos.Namun, Laos berjaya beberapa kali mencemaskan kubu negara, namun anak buah Hassan Sazali Waras itu berjaya bertahan dengan baik.Malaysia memulakan permainan dengan cemerlang selepas mendahului pada minit ke-14 menerusi penyudah Muhammad Faiz Amer Runnizar sebelum gol tersebut mengubah rentak Laos yang tampil lebih agresif.Laos cuba untuk mencari gol penyamaan, namun usaha mereka itu dimusnahkan oleh jaringan kedua skuad negara menerusi Aliff Izwan Yuslan pada minit ke-76.

Skuad Harimau Muda juara Kejohanan AFF B-19 / FOTO FB FAMalaysiaOfficial

Jaringan tersebut terus membakar semangat pemain negara untuk mempertahankan kedudukan sebelum wisel penamat dibunyikan pengadil dari Myanmar Kyaw Zwali Lwin sekali gus mengesahkan kemenangan skuad B-19 kebangsaan.Kejayaan itu menyaksikan Malaysia mengulangi pencapaian terakhir menjulang gelaran sama pada edisi 2018.


Jong Yee Khie tarik diri sertai Sukan Komanwel 2022

KUALA LUMPUR, 15 Julai - Pemenang pingat perak acara powerlifting Sukan Paralimpik 2020 Tokyo, Jong Yee Khie, menarik diri daripada menyertai Sukan Komanwel 2022 Birmingham, hujung bulan ini.Perkara itu disahkan Majlis Olimpik Malaysia (MOM) dalam satu kenyataan.Menurut MOM, Yee Khie terpaksa melupakan temasya sukan kedua terbesar dunia itu susulan kecederaan yang dialami semasa sesi latihan baru-baru ini.Keputusan tersebut dibuat setelah mendapat pengesahan mengenai tahap kecederaan jaguh berusia 33 tahun itu daripada pakar di Institut Sukan Negara (ISN).Situasi itu menyaksikan jumlah atlet dalam kontinjen Malaysia ke Birmingham 2022 kini berkurang kepada 105 orang.

Ketiadaan Yee Khie juga bakal menjejaskan lagi sasaran pingat emas negara di Birmingham.Ini kerana dia sebelum ini meraih pingat perak kategori 107 kilogram di Tokyo dan Kejohanan Piala Dunia Powerlifting Fazza Dubai ke-11 di Emiriah Arab Bersatu (UAE) pada 2021.Selain itu atlet kelahiran Sarawak tersebut turut pernah meraih perak di Komanwel 2018 Gold Coast, dan gangsa edisi 2014 di Glasgow, selain emas di Sukan Para ASEAN 2015 Singapura dan 2017 Kuala Lumpur.